Afgørelse nr. 1/2000 truffet af Den Blandede Kommission EF-EFTA "fælles forsendelse"

af 20. december 2000

om ændring af konventionen af 20. maj 1987 om en fælles forsendelsesprocedure

(2001/10/EF)

DEN BLANDEDE KOMMISSION HAR -

under henvisning til konventionen af 20. maj 1987 om en fælles forsendelsesprocedure(1), særlig artikel 15, stk. 3, litra a), b) og c), og

ud fra følgende betragtninger:

(1) Den fælles forsendelsesprocedure er først og fremmest beregnet til at gøre handlen med varer mellem de kontraherende parter lettere. Forenklede og klarere regler for fælles forsendelse er til fordel for såvel erhvervslivet som toldmyndighederne.

(2) De problemer, der har vist sig i de senere år i forbindelse med forsendelsesprocedurer, har forårsaget betydelige tab for de kontraherende parters budgetter og har været en trussel for europæiske handels- og erhvervsdrivendes konkurrenceevne.

(3) En modernisering af forsendelsesprocedurerne anses derfor for at være nødvendig, således at de i højere grad bliver i overensstemmelse med de erhvervsdrivendes behov, og at der samtidig sikres en effektiv beskyttelse af de kontraherende parters offentlige interesser.

(4) Der bør være en klar skelnen mellem en standardprocedure, som skal gælde for alle erhvervsdrivende, og forenklinger, som kun skal gælde for de erhvervsdrivende, som opfylder visse betingelser. Dette kræver en afbalanceret fremgangsmåde baseret på en risikovurdering, hvor pålidelige virksomheder vil få adgang til forenklinger gennem en specifik bevilling, samtidig med at princippet om fri adgang til basisproceduren for forsendelse bevares.

(5) Der bør fastlægges en bedre definition af reglerne for sikkerhedsstillelse i forbindelse med fælles forsendelse, herunder anvendelse af forskellige former for sikkerhedsstillelse og tilfælde med fritagelse for sikkerhedsstillelse. For at sikre en passende beskyttelse af de kontraherende parters finansielle interesser, uden at det indebærer en urimelig belastning for brugerne, skal denne sikkerhedsstillelse og fastsættelsen af det beløb, den skal dække, være baseret på, både hvor pålidelig den erhvervsdrivende er, og hvilke risici der er forbundet med varerne.

(6) For at det ikke skal gribe ind i de kontraherende parters indtægter og for at forhindre svig i forbindelse med forsendelse, bør der indføres en ordning med graduerede foranstaltninger i forbindelse med anvendelse af samlet kaution: Der kan således i begyndelsen indføres et forbud mod at nedsætte beløbet for sikkerhedsstillelsen, når der er øget risiko for svig, og der derfor kan frygtes indtægtstab. Men når der bevisligt er tale om usædvanlige, særligt kritiske situationer, som blandt andet kan skyldes organiseret kriminalitet på internationalt plan, skal der også være mulighed for midlertidigt at forbyde anvendelse af samlet kaution. Hvis der kræves enkelt kaution i stedet for samlet kaution, bør de byrder, dette indebærer for de erhvervsdrivende, lempes med så omfattende forenklinger som muligt. Under anvendelsen af disse graduerede foranstaltninger bør der dog tages hensyn til erhvervsdrivende, som er i en særlig situation og opfylder specifikke kriterier.

(7) Det bør fastsættes, hvordan de kompetente myndigheder skal afslutte proceduren i forhold til sted, tid og vilkår for procedurens ophør, for at det mere klart kan fremgå, hvor omfattende forpligtelserne er for brugeren af proceduren samt begrænsningerne herfor, og at der, hvis det ikke kan fastslås, at proceduren er afsluttet, er sikkerhed for, at denne bruger stadig er fuldt ansvarlig. For at øge sikkerheden og effektiviteten i forbindelse med forsendelsesprocedurerne bør afslutningen forbedres, og der bør indføres operationelle foranstaltninger og lovbestemmelser, som kan sikre, at de kompetente myndigheder afslutter proceduren hurtigst muligt.

(8) Indtil det edb-baserede forsendelsessystem er indført fuldstændigt, kan forvaltningen og kontrollen af de fælles forsendelsesprocedurer forbedres ved, at der i reglerne indføres en række bestemmelser, som klart fastsætter procedurer og frister, så kvaliteten af forsendelsesordningen sikres for brugerne.

(9) Det er nødvendigt at supplere de nuværende bestemmelser om fælles forsendelse, således at det bliver lettere af foretage inddrivelse, når der opstår toldskyld. Det bør derfor defineres, under hvilke betingelser der opstår toldskyld, og det bør helt klart fremgå, hvem skyldnerne er, samt hvilken myndighed der er kompetent til at foretage inddrivelsen.

(10) De specifikke bestemmelser, der vedrører proceduren for fælles forsendelse, når der anvendes edb-teknik, som blev indført i konventionen ved afgørelse nr. 1/99(2) og nr. 2/99(3), bør tilpasses den nye struktur i tillæggene.

(11) Det er nødvendigt, at der bliver taget hensyn til ecu'ens udskiftning med euroen fra den 1. januar 1999.

(12) Af fremstillingsmæssige årsager og letlæselighedshensyn samt under hensyntagen til omfanget af ændringerne af tillæg I, II og III til konventionen er det hensigtsmæssigt at erstatte teksten i hvert af disse tillæg med en ny tekst.

(13) Ved at ændre tillæggene på denne måde indebærer det, at Den Blandede Kommission må træffe afgørelse om at tilpasse konventionens tekst, jf. artikel 15, stk. 3, litra c) -

TRUFFET FØLGENDE AFGØRELSE:

Artikel 1

Konventionen af 20. maj 1987 om en fælles forsendelsesprocedure ændres således:

1) I artikel 6 ændres udtrykket "tillæg II" til "tillæg I".

2) I artikel 7, stk. 2, første punktum, ændres udtrykket "at udstede T1- og T2-dokumenter" til udtrykket "at antage T1- og T2-angivelser".

3) I artikel 7, stk. 3, ændres udtrykket "i et og samme transportmiddel, som omhandlet i artikel 12, stk. 2, i tillæg I" til udtrykket "i et og samme transportmiddel".

4) I artikel 8 ændres udtrykket "et T1- eller et T2-dokument" til udtrykket "en T1- eller en T2-procedure".

5) I artikel 9, stk. 4, ændres udtrykket "På T2-dokumenter" til udtrykket "På antagne T2-angivelser" og udtrykket "T2-dokumenter" til udtrykket "T2-angivelser".

6) Artikel 10, stk. 3, udgår.

7) I artikel 12, stk. 1, ændres udtrykket "T1- eller T2-dokumentet" til udtrykket "T1- eller T2-angivelsen".

8) I artikel 12, stk. 2, ændres henvisningen "afsnit X, kapitel I, i tillæg II" til henvisningen "afsnit III, kapitel VIII, i tillæg I".

9) I artikel 12, stk. 3, ændres udtrykket "T1- eller T2-dokumenterne" til udtrykket "T1- eller T2-angivelsen".

10) I artikel 13, stk. 3, litra a), ændres udtrykket "et T1- eller T2-dokument" til udtrykket "en T1- eller T2-procedure".

11) I artikel 13, stk. 3, litra b), ændres udtrykket "et T2-dokument" til udtrykket "en T2-procedure".

12) I artikel 15, stk. 3, udgår litra b).

Artikel 2

Tillæg I erstattes af teksten i bilag A til nærværende afgørelse.

Artikel 3

Tillæg II erstattes af teksten i bilag B til nærværende afgørelse.

Artikel 4

Tillæg III, bortset fra dettes bilag I-IV, erstattes af teksten i bilag C til nærværende afgørelse.

Artikel 5

1. Bilag I til tillæg III bliver til bilag A1 til tillæg III, som ændret ved nærværende afgørelse, med titlen "Model af formular til forsendelsesangivelser".

2. Bilag II til tillæg III bliver til bilag A2 til tillæg III, som ændret ved nærværende afgørelse, med titlen "Model af valgfri formular til forsendelsesangivelser".

3. Bilag III til tillæg III bliver til bilag A3 til tillæg III, som ændret ved nærværende afgørelse, med titlen "Model af supplementsformular, der anvendes sammen med formularmodellen i bilag A1".

4. Bilag IV til tillæg III bliver til bilag A4 til tillæg III, som ændret ved nærværende afgørelse, med titlen "Model af supplementsformular, der anvendes sammen med formularmodellen i bilag A2".

Artikel 6

I tillæg IV foretages følgende ændringer:

1. Artikel 3, litra a), affattes således:

"a) alle fordringer, der vedrører en skyld som omhandlet i artikel 3, litra l), i tillæg I, og som er opstået i forbindelse med en fælles forsendelsestransaktion, der er påbegyndt efter ikrafttrædelsen af dette tillæg".

2. Artikel 7, stk. 2, litra c), affattes således:

"c) hvis størrelsen af tilgodehavendet er større end 1500 EUR. Modværdien i national valuta for de beløb i euro, der er omhandlet i dette tillæg, beregnes ud fra bestemmelserne i artikel 22 i tillæg II."

Artikel 7

1. Denne afgørelse træder i kraft på dagen for vedtagelsen.

2. Den anvendes fra den 1. juli 2001.

Fra den 1. januar 2001 kan fælles forsendelse af de varer, der er anført i bilag I til tillæg I, kun foretages på grundlag af en samlet kaution, når denne er stillet i overensstemmelse med artikel 48 til 61 i tillæg I.

Artikel 71 i tillæg I og stk. 7, litra b), i nærværende artikel anvendes fra 1. januar 2001.

3. Bestemmelserne i denne afgørelse gælder ikke for henførsel af varer under den fælles forsendelsesprocedure, som har fundet sted, før afgørelsen tages i anvendelse.

4. Henvisninger til tillæggene i konventionen i en tidligere udgave end nærværende afgørelse skal forstås som henvisninger til tillæggene i den udgave, som de findes i nærværende afgørelse.

5. Artikel 4, stk. 1, andet punktum, og stk. 2, i afgørelse nr. 1/1999 truffet af Den Blandede Kommission ophæves.

6. Artikel 30, stk. 1, i tillæg I, som ændret ved nærværende afgørelse, finder anvendelse på afgangsstederne senest på det tidspunkt, hvor de anvender bestemmelserne i kapitel VII, afsnit II i tillæg I.

7. Følgende bestemmelser finder anvendelse på afsnit III i tillæg I, som ændret ved nærværende afgørelse:

a) Bevillinger, der er i kraft på den dato, hvor nærværende afgørelse tages i anvendelse, kan forblive i kraft indtil 31. december 2001.

b) Enhver bevilling, der indrømmer status som godkendt afsender, skal være i overensstemmelse med artikel 71 i tillæg I, så snart det berørte afgangssted anvender bestemmelserne i kapitel VII i afsnit II i tillæg I. Men bevillinger, der er i kraft inden den 31. marts 1999, skal bringes i overensstemmelse med artikel 71 i tillæg I fra en dato fastsat af de kompetente myndigheder og senest den 31. marts 2004.

c) De i artikel 48, stk. 1, litra g), nr. i) og iii), i tillæg I omhandlede forenklinger afstedkommer en bevilling fra en dato og på betingelser, som fastsættes af Den Blandede Kommission.

8. Beholdninger af formularer på den dato, hvor nærværende afgørelse tages i anvendelse, som ikke på alle punkter svarer til de tilsvarende modeller for formularer i tillæg III til konventionen som ændret ved nærværende afgørelse, kan ved hjælp af fornødne tilpasninger benyttes, indtil beholdningerne er opbrugte, og senest indtil den 31. december 2002.

På de i foregående afsnit omhandlede betingelser kan formularen "TC 32 - Sikkerhedsdokument for fast kaution" benyttes som dokument for enkeltkaution i henhold til artikel 14, stk. 2, i tillæg I i stedet for formularen i bilag B3 til tillæg III. I så fald udstreges ordet "fast" øverst på formularens forside og erstattes med ordet "enkelt".

9. Inden den 1. januar 2003 vurderer Den Blandede Kommission på grundlag af en rapport fra Kommissionen, som er udarbejdet i samråd med repræsentative organisationer fra berørte erhvervskredse, hvordan foranstaltningen med identifikation af varer ved hjælp af HS-koden fungerer. Den fastlægger i påkommende tilfælde de situationer, hvori forpligtelsen til at benytte denne kode og i givet fald andre oplysninger om varer, der er henført under proceduren for fælles forsendelse, vil kunne udvides til at omfatte det størst mulige antal fælles forsendelser, og betingelserne herfor. Der vil ved denne vurdering bl.a. blive taget hensyn til indførelse af edb ved den fælles forsendelsesprocedure.

Udfærdiget i Bruxelles, den 20. december 2000.

På Den Blandede Kommissions vegne

Michel Vanden Abeele

Formand

(1) EFT L 226 af 13.8.1987, s. 2.

(2) EFT L 65 af 12.3.1999, s. 50.

(3) EFT L 119 af 7.5.1999, s. 53.

BILAG A

Tillæg I

FÆLLES FORSENDELSESPROCEDURE

AFSNIT I

ALMINDELIGE BESTEMMELSER

Artikel 1

1. I dette tillæg fastlægges visse procedurer for den fælles forsendelsesprocedure, jf. konventionens artikel 1, stk. 3.

2. Medmindre andet er fastsat, finder bestemmelserne i dette tillæg anvendelse på transaktioner, der gennemføres i henhold til den fælles forsendelsesprocedure, uanset om T1- eller T2-proceduren er anvendt.

3. Varer, der frembyder øget risiko for svig, er anført i bilag I. Når der i en af bestemmelserne i denne konvention henvises til dette bilag, finder foranstaltninger, der vedrører de heri anførte varer, kun anvendelse, når mængden af disse varer overskrider den herfor gældende mindstemængde. Bilag I tages op til revision mindst en gang om året.

KAPITEL I

Procedurens anvendelsesområde og definitoner

Procedurens anvendelsesområde

Artikel 2

1. Den fælles forsendelsesprocedure finder ikke anvendelse på postforsendelser (herunder postpakker).

2. En kontraherende part kan beslutte ikke at anvende den fælles forsendelsesprocedure på varetransport gennem rørledninger. Denne beslutning meddeles Kommissionen, der underretter de øvrige lande herom.

Definitioner

Artikel 3

I denne konvention forstås ved:

a) "kompetente myndigheder": toldmyndighederne eller enhver anden myndighed, der skal gennemføre denne konvention

b) "forsendelsesangivelse": det dokument, hvorved en person i den form og på den måde, der er foreskrevet, tilkendegiver, at han ønsker at henføre varer under proceduren for fælles forsendelse

c) "forsendelsesangivelsens forskellige eksemplarer": eksemplarerne af det eller de dokumenter, der er benyttet til at udfærdige forsendelsesangivelsen

d) "T2-procedure": den i konventionens artikel 2 omhandlede T2-procedure, der er identificeret i forsendelsesangivelsens forskellige eksemplarer ved mærket "T2" eller "T2F"

e) "den hovedforpligtede": den person, der selv eller eventuelt ved en bemyndiget repræsentant henfører varer under proceduren for fælles forsendelse

f) "afgangssted": det toldsted, hvor varerne henføres under proceduren for fælles forsendelse

g) "grænseovergangssted": - indgangstoldstedet i en anden kontraherende parts område end det, hvorfra forsendelsen afgår

- eller udgangstoldstedet i en kontraherende parts område, når varerne under forsendelsen forlader denne kontraherende parts toldområde via en grænse mellem denne kontraherende part og et tredjeland

h) "bestemmelsessted": det toldsted, hvor de varer, der er henført under proceduren for fælles forsendelse, skal frembydes med henblik på afslutning af proceduren

i) "garantisted": det af de kompetente myndigheder i hvert land udpegede sted, hvor der stilles sikkerhed ved kautionist

j) "kautionist": enhver fysisk eller juridisk tredjepart, som skriftligt forpligter sig til solidarisk med den hovedforpligtede at betale enhver skyld, der kan opstå, med op til det beløb, for hvilket der er stillet sikkerhed

k) "HS-kode": numerisk kode for positioner og underpositioner i det harmoniserede varebeskrivelses- og varenomenklatursystem som etableret ved konventionen af 14. juni 1983

l) "skyld": import- eller eksportafgifter og andre afgifter vedrørende varer henført under proceduren for fælles forsendelse

m) "skyldner": enhver fysisk eller juridisk person, der er forpligtet til at betale en skyld

n) "Kommissionen": Kommissionen for De Europæiske Fællesskaber

o) "frigivelse af en vare": den handling, hvorved de kompetente myndigheder giver tilladelse til, at der disponeres over en vare til en fælles forsendelse

p) "person, der er etableret i en kontraherende parts område": - for så vidt angår en fysisk person, enhver, der har sin normale bopæl dér

- for så vidt angår en juridisk person eller en sammenslutning af personer, enhver, der har vedtægtsmæssigt hjemsted, hovedkontor eller fast driftssted dér

q) "elektronisk databehandling (edb)": - udveksling af standardiserede EDI-meddelelser med kompetente myndigheder

eller

- indlæsning af data, som er nødvendige til opfyldelse af de pågældende formaliteter, i de kompetente myndigheders edb-systemer

r) "EDI" (Electronic Data Interchange): elektronisk transmission mellem et datasystem og et andet af data, der er struktureret på grundlag af anerkendte meddelelsesstandarder

s) "standardiseret meddelelse": en meddelelse, hvis struktur er fastlagt på forhånd og godkendt til elektronisk transmission af data

t) "personoplysninger": enhver form for information om en identificeret eller identificerbar fysisk eller juridisk person.

KAPITEL II

Den hovedforpligtedes forpligtelser

Artikel 4

1. Den hovedforpligtede skal

a) frembyde varerne for bestemmelsesstedet i intakt stand og forelægge de krævede dokumenter inden for den fastsatte frist og under iagttagelse af de foranstaltninger til varernes identificering, der er truffet af de kompetente myndigheder

b) overholde de øvrige bestemmelser om fælles forsendelse

c) efter anmodning fra de kompetente myndigheder og inden for de eventuelt fastsatte frister forsyne nævnte myndigheder med alle nødvendige dokumenter og oplysninger samt yde dem al nødvendig støtte og bistand.

2. Uanset den hovedforpligtedes i stk. 1 omhandlede forpligtelser er den fragtfører eller modtager af varerne, der accepterer varerne med kendskab til, at de er varer under fælles forsendelse, ligeledes forpligtet til at frembyde varerne i uforandret stand og de krævede dokumenter for bestemmelsesstedet inden for den fastsatte frist under iagttagelse af de af de kompetente myndigheder trufne foranstaltninger til varernes identificering.

KAPITEL III

Sikkerhedsstillelser

Forpligtelse til sikkerhedsstillelse

Artikel 5

1. Den hovedforpligtede skal stille sikkerhed for betalingen af den skyld, der kan opstå i forbindelse med de pågældende varer.

2. Sikkerheden stilles:

a) enten som enkeltkaution, der dækker en enkelt fælles forsendelsestransaktion,

b) eller af forenklingshensyn jf. artikel 48 som en samlet kaution, der dækker flere forsendelser.

Sikkerhedsstillelsesformer

Artikel 6

1. Der kan stilles sikkerhed:

a) enten ved indbetaling af et kontant depositum ved afgangsstedet

b) eller ved kautionist ved et garantisted.

2. De kompetente myndigheder kan dog afvise den foreslåede form for sikkerhedsstillelse, hvis den er uforenelig med en korrekt afvikling af proceduren.

3. Det kontante depositum stilles i afgangslandets valuta eller ved overgivelse af ethvert andet betalingsmiddel, der accepteres af afgangslandets kompetente myndigheder.

Det kontante depositum eller hermed sidestillede deposita skal stilles i overensstemmelse med afgangslandets bestemmelser.

4. Kautionisten skal være etableret i den kontraherende parts område, hvor sikkerheden er stillet, og skal være godkendt af de kompetente myndigheder i dette land. Kautionisten opslår bopæl eller udpeger en befuldmægtiget i hver af de kontraherende parters område, der er omfattet af den pågældende fælles forsendelsestransaktion. Hvis Fællesskabet er en af de kontraherende parter, skal kautionisten opslå bopæl eller udpege en befuldmægtiget i hver af medlemsstaterne.

De kompetente myndigheder afslår at godkende kautionisten, når de finder, at denne ikke fuldt ud vil kunne sikre rettidig betaling af enhver skyld, der kan forfalde til betaling, med indtil det beløb, for hvilket der er stillet sikkerhed.

Fritagelse for sikkerhedsstillelse

Artikel 7

1. Undtagen i tilfælde, der fastlægges efter behov, skal der ikke stilles sikkerhed for:

a) lufttransport

b) varetransport på Rhinen og Rhin-vandvejene

c) varetransport gennem rørledninger

d) fælles forsendelser, der foretages i overensstemmelse med artikel 48, stk. 1, litra g), nr. i).

2. Hvert land kan ved varetransport på andre end de i stk. 1, litra b), omhandlede vandveje, der findes på dets område, fritage for sikkerhedsstillelse. Landet underretter Kommissionen om de foranstaltninger, der er truffet med henblik herpå, og denne underretter de øvrige lande.

KAPITEL IV

Diverse bestemmelser

Dokumenters og undersøgelsesresultaters retlige status

Artikel 8

1. Forskriftsmæssigt udstedte forsendelsesdokumenter og foranstaltninger, som er truffet eller accepteret af de kompetente myndigheder i et land, har i de øvrige lande samme retsvirkning som forskriftsmæssigt udstedte forsendelsesdokumenter og foranstaltninger, der er truffet eller accepteret af de kompetente myndigheder i hvert af disse lande.

2. Resultater af undersøgelser foretaget af et lands kompetente myndigheder som led i den fælles forsendelsesprocedure har i de øvrige lande samme beviskraft som resultater af undersøgelser foretaget af de kompetente myndigheder i hvert af disse lande.

Fortegnelse over toldsteder, der er kompetente til at foretage ekspeditioner vedrørende fælles forsendelse

Artikel 9

Hvert land tilsender Kommissionen en fortegnelse i det foreskrevne format over de steder, der er kompetente til at foretage ekspeditioner vedrørende fælles forsendelse, med angivelse af deres identifikationsnumre, beføjelser og ekspeditionstider (dage og tidspunkter). Alle ændringer meddeles Kommissionen.

Kommissionen meddeler de øvrige lande disse oplysninger.

Overtrædelser og sanktioner

Artikel 10

Landene træffer de nødvendige foranstaltninger til at behandle overtrædelser eller uregelmæssigheder samt til at indføre effektive sanktioner.

Formaliteter ved elektronisk databehandling

Artikel 11

Toldmyndighederne kan bestemme, at nogle formaliteter skal opfyldes ved elektronisk databehandling, og fastsætte betingelserne og reglerne herfor, dog således at principperne i toldforskrifterne overholdes.

AFSNIT II

ORDNINGENS FUNKTIONSMÅDE

KAPITEL I

Enkeltkaution

Enkeltkaution ved kautionist

Artikel 12

1. Sikkerhedsbeløbet for enkeltkaution skal fuldt ud dække den skyld, der kan forfalde til betaling, og beregnes på grundlag af de højeste afgiftssatser, der gælder for de pågældende varer i afgangslandet. De satser, der benyttes ved beregningen af sikkerhedsbeløbet, kan dog ikke være mindre end en minimumssats, når der er angivet en sådan sats i femte kolonne i bilag I.

2. Enkeltkaution i form af kontant depositum er gyldig i alle kontraherende parters område; den tilbagebetales, når forsendelsen er blevet afsluttet.

3. En kautionists sikkerhedsstillelse for enkelt kaution kan ske på grundlag af sikkerhedsdokumenter til et beløb af 7000 EUR udstedt af kautionisten til personer, der påtænker at handle som hovedforpligtede, og de er gyldige i alle kontraherende parters område.

Kautionisten hæfter for et beløb på indtil 7000 EUR pr. sikkerhedsdokument.

Former for enkeltkaution ved kautionsdokument

Artikel 13

1. Der stilles enkeltkaution ved et kautionsdokument, der svarer til modellen i bilag B1 til tillæg III.

Hvis afgangsstedet er forskelligt fra garantistedet, opbevarer sidstnævnte en kopi af det dokument, hvorved det har godkendt den af kautionisten stillede sikkerhed. Den hovedforpligtede indleverer originaleksemplaret til afgangsstedet, hvor det opbevares. Toldstedet kan om nødvendigt anmode om oversættelse til det officielle sprog eller et af de officielle sprog i det pågældende land.

2. Når nationale love eller administrative bestemmelser eller sædvaner kræver det, kan hvert land tillade, at den i stk. 1 omhandlede sikkerhed stilles på anden måde, såfremt der herved opnås samme retsvirkninger som ved anvendelse af et dokument, der er udformet i overensstemmelse med modellen.

Former for enkeltkaution ved sikkerhedsdokumenter

Artikel 14

1. I det i artikel 12, stk. 3, omhandlede tilfælde stilles der enkeltkaution ved et kautionsdokument, der svarer til modellen i bilag B2 til tillæg III.

Artikel 13, stk. 2, finder tilsvarende anvendelse.

2. Dokumentet for enkeltkaution udfærdiges i overensstemmelse med tillæg III. Kautionisten anfører sidste frist for anvendelsen, som højst må fastsættes til ét år regnet fra udfærdigelsen, på dokumentet.

3. Kautionisten kan udstede dokumenter for enkeltkaution, som ikke er gyldige for en fælles forsendelse med varer, der er opført på listen i bilag I.

I den forbindelse anbringer kautionisten diagonalt på det eller de dokumenter for enkeltkaution, der udstedes, en af følgende påtegninger:

- ES: Validez limitada

- DA: Begrænset gyldighed

- DE: Beschränkte Geltung

- EL: Περιορισμένη ισχύς

- EN: Limited validity

- FR: Validité limitée

- IT: Validità limitata

- NL: Beperkte geldigheid

- PT: Validade limitada

- FI: Voimassa rajoitetusti

- SV: Begränsad giltighet

- CS: Omezená platnost

- HU: Korlátozott érvényü

- IS: Takmarkað gildissvið

- NO: Begrenset gyldighet

- PL: Ograniczona waznosc

- SK: Obmedzená platnost'

4. Den hovedforpligtede skal give afgangsstedet et antal dokumenter for enkeltkaution svarende til det multiplum af 7000 EUR, der er nødvendigt for fuldt ud at dække den skyld, der kan forfalde til betaling. Disse dokumenter opbevares af afgangsstedet.

Tilbagetrækning og ophævelse af kautionsdokument

Artikel 15

1. Garantistedet trækker godkendelsen af en kautionists tilsagn tilbage, når de betingelser, der var gældende på udstedelsestidspunktet, ikke længere er opfyldt.

Kautionisten kan ligeledes ophæve sit tilsagn til enhver tid.

2. Tilbagetrækningen eller ophævelsen har virkning fra den sekstende dag efter dagen for meddelelsen herom til kautionisten henholdsvis garantistedet.

Fra den dato, hvor tilbagetrækningen eller ophævelsen træder i kraft, kan de dokumenter for enkeltkaution, der er udstedt tidligere, ikke længere benyttes ved henførsel af varer under den fælles forsendelsesprocedure.

3. Det land, hvor garantistedet er beliggende, underretter straks Kommissionen om tilbagetrækningen eller ophævelsen og ikrafttrædelsesdatoen herfor. Kommissionen underretter de øvrige lande herom.

KAPITEL II

Transportmidler og angivelser

Indladningsbetingelser

Artikel 16

1. Hver forsendelsesangivelse må kun omfatte varer, der er indladet eller skal indlades i et og samme transportmiddel, og som skal transporteres fra samme afgangssted til samme bestemmelsessted.

I forbindelse med denne artikel anses følgende for at udgøre et og samme transportmiddel, når de medfører varer, der skal transporteres samlet:

a) et vejkøretøj med en eller flere påhængsvogne eller sættevogne

b) en togstamme

c) skibe, der udgør en enhed

d) containere, der er indladet på et og samme transportmiddel som omhandlet i denne artikel.

2. Et og samme transportmiddel kan benyttes til indladning af varer ved flere afgangssteder og til aflæsning ved flere bestemmelsessteder.

Ikke-elektronisk forsendelsesangivelse

Artikel 17

1. Alle varer, der skal henføres under proceduren for fælles forsendelse, skal angives på en forsendelsesangivelse udfærdiget på en formular, der svarer til en af modellerne i tillæg III.

2. Den nævnte formular kan eventuelt suppleres med en eller flere supplementsformularer, der svarer til en af modellerne i tillæg III, og som udgør en integrerende del af angivelsen.

3. Ladelister, der er udformet på grundlag af modellen i tillæg III, kan anvendes i stedet for supplementsformularer som beskrivende del af forsendelsesangivelsen, hvoraf de udgør en integrerende del.

4. De i stk. 1 til 3 omhandlede formularer udfyldes i overensstemmelse med tillæg III. De udfyldes på et af de kontraherende parters officielle sprog, der er godtaget af de kompetente myndigheder i afgangslandet. Om fornødent kan de kompetente myndigheder i et land, som er berørt af en fælles forsendelsestransaktion, anmode om oversættelse af formularerne til det officielle sprog eller et af de officielle sprog i dette land.

5. Indledes proceduren for fælles forsendelse i afgangslandet efter en anden toldmæssig bestemmelse eller anvendelse, skal der i forsendelsesangivelsen henvises til denne bestemmelse eller anvendelse eller til de pågældende toldpapirer. Afgangsstedet kan om nødvendigt kræve, at disse dokumenter forevises.

6. Forsendelsesangivelsen skal ledsages af transportdokumentet.

Afgangsstedet kan fritage for forelæggelse af dette dokument ved toldbehandlingen, idet det dog skal kunne forevises.

Elektroniske forsendelsesangivelser

Artikel 18

1. En forsendelsesangivelse, som er indleveret ved hjælp af udveksling af standardiserede EDI-meddelelser, skal være i overensstemmelse med strukturen og de nærmere specifikationer i tillæg III.

2. Når forsendelsesangivelsen indleveres ved at indlæse de oplysninger, der er nødvendige til opfyldelse af formaliteterne, i de kompetente myndigheders edb-system, skal de i tillæg III nævnte oplysninger, som kræves i den skriftlige angivelse, erstattes med tilsvarende data i kodeform eller i enhver anden af toldmyndighederne fastlagt form og sendes elektronisk til de anviste toldmyndigheder med henblik på edb-behandling dér.

3. Toldmyndighederne kan give tilladelse til, at der anvendes en ladeliste som den beskrivende del af en forsendelsesangivelse, der indleveres ved hjælp af elektronisk databehandling, på de betingelser og efter de regler de fastsætter, dog således at principperne i toldforskrifterne overholdes.

4. Toldmyndigheder kan give tilladelse til, at angivelsen eller nogle af oplysningerne heri fremsendes på diskette eller magnetbånd eller ved hjælp af andre tilsvarende former for dataudveksling, i givet fald i kodeform, på de betingelser og efter de regler de fastsætter, dog således at principperne i toldforskrifterne overholdes.

Sammensatte forsendelser

Artikel 19

For forsendelser, som omfatter såvel varer, der forsendes efter T1-proceduren, som varer, der forsendes efter T2-proceduren, udfyldes forsendelsesangivelsen, der er forsynet med "T", således:

a) enten ved supplementsformularer, der er forsynet med henholdsvis "T1bis", "T2bis" eller "T2Fbis",

b) eller ved ladelister, der er forsynet med henholdsvis "T1", "T2" og "T2F".

T1-proceduren som standard

Artikel 20

Er et af mærkerne "T1", "T2" eller "T2F" ikke blevet anført i det højre felt i rubrik 1 på forsendelsesangivelsen, eller er der tale om forsendelser, der både vedrører varer henført under T1-proceduren og varer henført under T2-proceduren, og er de i artikel 19 fastsatte bestemmelser ikke er blevet overholdt, anses varer, der forsendes i henhold til sådanne dokumenter, for at være sendt efter T1-proceduren.

Undertegnelse af forsendelsesangivelsen og den hovedforpligtedes forpligtelse

Artikel 21

Forsendelsesangivelsen underskrives af den hovedforpligtede, der forpligter sig med hensyn til:

a) nøjagtigheden af de oplysninger, der er anført i forsendelsesangivelsen

b) de ledsagende dokumenters ægthed

og

c) overholdelse af alle forpligtelser i forbindelse med henførslen af de pågældende varer under den fælles forsendelsesprocedure.

KAPITEL III

Procedurer på afgangsstedet

Indgivelse af forsendelsesangivelsen

Artikel 22

Forsendelsesangivelsen indgives til afgangsstedet i dettes åbningstid. Det pågældende toldsted kan dog på den hovedforpligtedes anmodning og for dennes regning tillade, at forsendelsesangivelsen indgives uden for åbningstiderne.

Afgangsstedet kan dog på den hovedforpligtedes anmodning og for dennes regning tillade, at forsendelsesangivelsen fremlægges på ethvert andet sted.

Transportrute

Artikel 23

1. Varer, der er henført under den fælles forsendelsesprocedure, skal transporteres til bestemmelsesstedet ad en økonomisk motiveret rute.

2. For varer, der er anført på listen i bilag I, eller når de kompetente myndigheder eller den hovedforpligtede finder det nødvendigt, fastsætter afgangsstedet en bindende transportrute, der som et minimum omfatter en angivelse i rubrik 44 i forsendelsesangivelsen af de lande, der skal passeres, under hensyntagen til de oplysninger, der er afgivet af den hovedforpligtede, jf. dog artikel 64.

Antagelse og registrering af forsendelsesangivelsen

Artikel 24

Afgangsstedet antager og registrerer forsendelsesangivelsen, forudsat at:

a) den opfylder alle de betingelser, der er nødvendige for anvendelse af nærværende konvention

b) den ledsages af alle tilhørende dokumenter

og

c) de varer, som angivelsen vedrører, frembydes for toldmyndighederne.

Rettelse af forsendelsesangivelsen

Artikel 25

1. Den hovedforpligtede er bemyndiget til efter anmodning at rette en eller flere oplysninger i forsendelsesangivelsen, efter at denne er antaget af de kompetente myndigheder. Sådanne rettelser må ikke medføre, at der tilføjes andre varer til forsendelsesangivelsen end dem, som den oprindelig vedrørte.

2. Ingen rettelser kan dog tillades, når der indgives anmodning herom, efter at de kompetente myndigheder har:

a) underrettet den hovedforpligtede om, at de vil foretage en undersøgelse af varerne,

b) konstateret, at de pågældende oplysninger er urigtige, eller

c) frigivet varerne.

Frist for frembydelse for bestemmelsesstedet

Artikel 26

1. Under hensyntagen til transportruten, transportbestemmelserne og andre relevante retsforskrifter og eventuelt de oplysninger, der er afgivet af den hovedforpligtede, fastsætter afgangsstedet sidste frist for, hvornår varerne skal være frembudt for bestemmelsesstedet.

2. Den frist, der således er fastsat af afgangsstedet, er bindende for de kompetente myndigheder i de lande, hvis territorium benyttes ved den fælles forsendelsestransaktion, og kan ikke ændres af disse myndigheder.

3. Frembydes varerne for bestemmelsesstedet efter udløbet af den frist, der er fastsat af afgangsstedet, og skyldes denne manglende overholdelse af fristen omstændigheder, som bestemmelsesstedet finder behørigt godtgjort, og som fragtføreren eller den hovedforpligtede ikke er ansvarlige for, anses sidstnævnte for at have overholdt den fastsatte frist.

Kontrol af forsendelsesangivelsen

Artikel 27

1. På grundlag af en risikoanalyse eller stikprøvevis kan de kompetente myndigheder i afgangslandet foretage følgende kontrol af antagne forsendelsesangivelser:

a) en dokumentkontrol af forsendelsesangivelsen og de dertil knyttede dokumenter

b) undersøgelse af varerne, evt. ledsaget af en prøveudtagning med henblik på analyse eller en grundig undersøgelse.

2. Varerne undersøges på de hertil udpegede steder og inden for de til formålet fastsatte tidspunkter. De kompetente myndigheder kan dog på den hovedforpligtedes anmodning og for dennes regning undersøge varerne på andre steder og tidspunkter.

Identifikationsforanstaltninger

Artikel 28

1. Afgangsstedet træffer de identifikationsforanstaltninger, som det anser for nødvendige.

2. Frigivelse af varer, der skal henføres under den fælles forsendelsesprocedure, nægtes, hvis der ikke kan foretages forsegling i overensstemmelse med konventionens artikel 11, stk. 2 eller 3, jf. dog konventionens artikel 11, stk. 4.

3. Når forseglingen af rum foretages efter kapacitet, efterprøver de kompetente myndigheder, om transportmidlerne er godkendte eller i hvert fald egnede til forsegling.

4. Alle vejkøretøjer eller påhængsvogne, sættevogne og containere, der er godkendt til varetransport under toldforsegling i overensstemmelse med bestemmelserne i en international aftale, hvori Det Europæiske Fællesskab eller dets medlemsstater og EFTA-landene er kontraherende parter, anses for godkendt ved anvendelse af andre bestemmelser, jf. konventionens artikel 11, stk. 2, litra a).

5. Forseglingerne skal opfylde kravene i bilag II.

6. Forseglingen må ikke brydes uden de kompetente myndigheders tilladelse.

7. Varerne anses for at kunne identificeres i henhold til konventionens artikel 11, stk. 4, når beskrivelsen af dem er så detaljeret, at deres mængde og art let kan konstateres.

Hvis konventionens artikel 11, stk. 4, finder anvendelse, anfører afgangsstedet i rubrik D "Kontrolleret af afgangsstedet" i forsendelsesangivelsen ud for underrubrikken vedrørende "Forseglinger" en af følgende påtegninger:

- ES: Dispensa

- DA: Fritaget

- DE: Befreiung

- EL: Απαλλαγή

- EN: Waiver

- FR: Dispense

- IT: Dispensa

- NL: Vrijstelling

- PT: Dispensa

- FI: Vapautettu

- SV: Befrielse

- CS: Osvobození

- HU: Mentesség

- IS: Undanþegið

- NO: Fritak

- PL: Zwolniony

- SK: Oslobodenie

Påtegning af forsendelsesangivelsen og frigivelse af varer

Artikel 29

1. Afgangsstedet forsyner forsendelsesangivelsens forskellige eksemplarer med påtegning om resultaterne af kontrollen.

Hvis kontrolresultaterne er i overensstemmelse med angivelsen, frigiver afgangsstedet varerne og anfører datoen herfor på forsendelsesangivelsens forskellige eksemplarer.

2. Forsendelse af varer, der er henført under den fælles forsendelsesprocedure, foretages på grundlag af de eksemplarer 4 og 5 af forsendelsesangivelsen, som afgangsstedet udleverer til den hovedforpligtede.

Forsendelsesledsagedokumentet

Artikel 30

1. Hvis forsendelsesangivelsen er udfærdiget på edb-system af afgangsstedet, skal eksemplar 4 og 5 af angivelsen erstattes af forsendelsesledsagedokumentet, som svarer til modellen i tillæg III.

2. I givet fald suppleres forsendelsesledsagedokumentet med en liste over vareposter eller med en ladeliste, som anses som en del af forsendelsesledsagedokumentet, og som svarer til modellerne i tillæg III.

3. I det i stk. 1 omhandlede tilfælde skal afgangsstedet opbevare forsendelsesangivelsen og give meddelelse om frigivelsen ved at udlevere forsendelsesledsagedokumentet til den hovedforpligtede.

4. Hvis der er givet tilladelse hertil, kan forsendelsesledsagedokumentet udskrives fra den hovedforpligtedes edb-system.

5. Hvis der i bestemmelserne i denne konvention henvises til eksemplarer af forsendelsesangivelsen, der ledsager forsendelsen, finder disse bestemmelser tilsvarende anvendelse på forsendelsesledsagedokumentet.

KAPITEL IV

Procedurer under transporten

Forevisning af forsendelsesangivelsens forskellige eksemplarer

Artikel 31

Eksemplar 4 og 5 af forsendelsesangivelsen og de øvrige dokumenter, der ledsager varerne, skal på forlangende forevises de kompetente myndigheder.

Grænseovergangssted

Artikel 32

1. Forsendelsen og forsendelsesangivelsens eksemplar 4 og 5 frembydes ved hvert grænseovergangssted.

2. Fragtføreren afgiver ved hvert grænseovergangssted en grænseovergangsattest udfærdiget på en formular, der svarer til modellen i tillæg III; attesten opbevares af grænseovergangsstedet.

3. Grænseovergangsstederne foretager eftersyn af varerne, hvis de finder det nødvendigt.

4. Finder transporten sted over et andet grænseovergangssted end det, der er anført i forsendelsesangivelsens eksemplar 4 og 5, fremsender dette overgangssted straks grænseovergangsattesten til det oprindeligt planlagte grænseovergangssted.

5. Stk. 1-4 finder ikke anvendelse på varetransport med jernbane.

Hændelser under transporten

Artikel 33

1. I nedenstående tilfælde forsyner fragtføreren forsendelsesangivelsens eksemplar 4 og 5 med oplysning om den indtrufne begivenhed og fremlægger sammen med forsendelsen eksemplarerne for de kompetente myndigheder i det land, på hvis område transportmidlet befinder sig:

a) ved ændring af den bindende transportrute, dersom artikel 23, stk. 2, finder anvendelse

b) ved brud på forseglingen under transporten, uden at dette kan tilskrives fragtføreren

c) ved omladning af varer til et andet transportmiddel; denne omladning skal ske under tilsyn af de kompetente myndigheder, som dog kan give tilladelse til omladning uden opsyn

d) hvis en overhængende fare gør det nødvendigt, at varerne straks aflæsses helt eller delvist

e) ved enhver hændelse, begivenhed eller ulykke, der kan have indvirkning på overholdelsen af den hovedforpligtedes eller fragtførerens forpligtelser.

2. Hvis de kompetente myndigheder finder, at den fælles forsendelsestransaktion kan fortsætte på normal vis, påtegner de efter i påkommende tilfælde at have truffet de fornødne foranstaltninger forsendelsesangivelsens eksemplar 4 og 5.

KAPITEL V

Procedurer ved bestemmelsesstedet

Frembydelse for bestemmelsesstedet

Artikel 34

1. Varerne og forsendelsesangivelsens eksemplar 4 og 5 skal frembydes for bestemmelsesstedet i dettes åbningstid. Det pågældende toldsted kan dog på den pågældendes anmodning og for dennes regning tillade, at angivelsen fremlægges uden for åbningstiderne. Bestemmelsesstedet kan ligeledes på den pågældendes anmodning og for dennes regning tillade, at varerne og forsendelsesangivelsens eksemplar 4 og 5 frembydes på et andet sted.

2. Bestemmelsesstedet registrerer forsendelsesangivelsens eksemplar 4 og 5, anfører ankomstdatoen i eksemplarerne og forsyner dem med påtegning om resultatet af den foretagne kontrol.

3. På anmodning fra den hovedforpligtede og for at bevise, at transaktionen er gennemført i overensstemmelse med artikel 39, stk. 2, attesterer bestemmelsesstedet en genpart af forsendelsesangivelsens eksemplar 5 med en af følgende påtegninger:

- ES: Prueba alternativa

- DA: Alternativt bevis

- DE: Alternativnachweis

- EL: Εναλλακτική απόδειξη

- EN: Alternative proof

- FR: Preuve alternative

- IT: Prova alternativa

- NL: Alternatief bewijs

- PT: Prova alternativa

- FI: Vaihtoehtoinen todiste

- SV: Alternativt bevis

- CS: Alternativní dukaz

- HU: Alternatív igazolás

- IS: Önnur sönnun

- NO: Alternativt bevis

- PL: Alternatywny dowód

- SK: Alternatívny dôkaz

4. Forsendelsestransaktionen kan afsluttes på et andet toldsted end det, der er fastsat i forsendelsesangivelsen. I så fald bliver dette toldsted bestemmelsesstedet.

Hvis det nye bestemmelsessted hører under en anden kontraherende part end det oprindeligt planlagte toldsted, skal det nye bestemmelsessted i rubrik I "Kontrolleret af bestemmelsesstedet" på eksemplar 5 af forsendelsesangivelsen ud over de sædvanlige angivelser, det påhviler bestemmelsesstedet at anføre, forsyne den med en af følgende påtegninger:

- ES: Diferencias: mercancías presentadas en la oficina ... (nombre y país)

- DA: Forskelle: det sted, hvor varerne blev frembudt ... (navn og land)

- DE: Unstimmigkeiten: Stelle, bei der die Gestellung erfolgte ... (Name und Land)

- EL: Διαφορές: εμπορεύματα προσκομισθέντα στο τελωνείο ... (Όνομα και χώρα)

- EN: Differences: office where goods were presented ... (name and country)

- FR: Différences: marchandises présentées au bureau ... (nom et pays)

- IT: Differenze: ufficio al quale sono state presentate le merci ... (nome e paese)

- NL: Verschillen: kantoor waar de goederen zijn aangebracht ... (naam en land)

- PT: Diferenças: mercadorias apresentadas na estância ... (nome e país)

- FI: Muutos: toimipaikka, jossa tavarat esitetty ... (nimi ja maa)

- SV: Avvikelse: tullkontor där varorna anmäldes ... (namn och land)

- CS: Nesrovnalosti: úrad, kterému bylo zbozí dodáno ... (název a zeme)

- HU: Eltérések: Hivatal, ahol az áruk bemutatása megtörtént ... (név és ország)

- IS: Breying: tollstjoraskriftstofa øar sem vôrum var framvisad ... (Nafn og land)

- NO: Forskjell: det tollsted hvor varene ble fremlagt ... (navn og land)

- PL: Niezgodnosci: urzad w którym przedstawiono towar ... (nazwa i kraj)

- SK: Nezrovnalosti: ùrad, ktorému bol tovar dodaný ... (názov a krajina)

5. Når forsendelsesangivelsen i det i stk. 4, andet afsnit, omhandlede tilfælde er forsynet med en af nedenstående påtegninger, skal det nye bestemmelsessted opbevare varen under tilsyn, og det kan ikke lade den overgå til anden bestemmelse end den kontraherende part, som afgangsstedet hører ind under, uden udtrykkelig tilladelse fra sidstnævnte.

- ES: Salida de ... sometida a restricciones

- DA: Udførsel fra ... undergivet restriktioner

- DE: Ausgang aus ... Beschränkungen unterworfen

- EL: Έξοδος από ... υποκείμενη σε περιορισμούς

- EN: Export from ... subject to restriction

- FR: Sortie de ... soumise à des restrictions

- IT: Uscita dalla (dall') ... soggetta a restrizioni

- NL: Verlaten van ... aan beperkingen onderworpen

- PT: Saída da ... sujeita a restrições

- FI: Vienti ... rajoitusten alaista

- SV: Utförsel från ... underkastad restriktioner

- CS: Vývoz z ... podléhá omezením

- HU: Indult ... korlátozások alá esik

- IS: Utflutningur fra ... haour takmörkunum

- NO: Utførsel fra ... underlagt restriksjoner

- PL: Wywóz z ... podlega ograniczeniom

- SK: Vývoz z ... podlieha obmedzeniam

- ES: Salida de ... sujeta a pago de derechos

- DA: Udførsel fra ... betinget af afgiftsbetaling

- DE: Ausgang aus ... Abgabenerhebung unterworfen

- EL: Έξοδος από ... υποκείμενη σε επιβαρύνσεις

- EN: Export from ... subject to duty

- FR: Sortie de ... soumise à imposition

- IT: Uscita dalla (dall') ... soggetta a tassazione

- NL: Verlaten van ... aan belastingheffing onderworpen

- PT: Saída da ... sujeita a pagamento de imposições

- FI: Vienti ... maksujen alaista

- SV: Utförsel från ... underkastad avgifter

- CS: Vývoz z ... podléhá clu, daním a poplatkum

- HU: Indult ... vám-, adóköteles

- IS: Gjaldskyldur utflutningur fra ...

- NO: Utførsel fra ... belagt med avgifter

- PL: Wywóz z ... podlega opatom

- SK: Vývoz z ... podlieha platbám.

6. Den i ovenstående stykke nævnte påtegning indeholder, afhængigt af det enkelte tilfælde og sproget i påtegningen, ordene "Fællesskabet" eller "Island" eller "Norge" eller "Polen" eller "Schweiz" eller "Den Slovakiske Republik" eller "Den Tjekkiske Republik" eller "Ungarn".

Ankomstbevis

Artikel 35

1. Bestemmelsesstedet udsteder efter anmodning et ankomstbevis til den person, som fremlægger eksemplar 4 og 5 af en forsendelsesangivelse.

2. Formularen til ankomstbeviset skal svare til modellen i tillæg III. Ankomstbeviset kan dog udfærdiges forneden på bagsiden af forsendelsesangivelsens eksemplar 5.

3. Ankomstbeviset skal i forvejen være udfyldt af brugeren. Det kan ud over den rubrik, der er forbeholdt bestemmelsesstedet, indeholde andre oplysninger om forsendelsen. Ankomstbeviset kan ikke anvendes som bevis for, at proceduren er afsluttet jf. artikel 39, stk. 2.

Returnering af eksemplar 5

Artikel 36

De kompetente myndigheder i bestemmelseslandet returnerer straks og senest en måned fra datoen for afslutningen af proceduren eksemplar 5 af forsendelsesangivelsen til de kompetente myndigheder i afgangslandet.

Centralkontor

Artikel 37

Hvert enkelt land underretter Kommissionen om etablering af centralkontorer, som har ansvar for at centralisere modtagelsen og fremsendelsen af dokumenter af den pågældende dokumenttype, og om hvilke beføjelser disse kontorer eventuelt får overdraget.

Kommissionen underretter de øvrige lande herom.

KAPITEL VI

Kontrol med procedurens ophør

Procedurens ophør og afslutning

Artikel 38

1. Den fælles forsendelsesprocedure ophører, og den hovedforpligtedes forpligtelser er opfyldt, når de af proceduren omfattede varer og tilhørende dokumenter frembydes for bestemmelsesstedet i henhold til bestemmelserne for proceduren.

2. De kompetente myndigheder afslutter den fælles forsendelsesprocedure, når de ved en sammenligning mellem de til afgangsstedet afgivne oplysninger og de på bestemmelsesstedet konstaterede forhold kan fastslå, at proceduren er behørigt afsluttet.

Underretning af den hovedforpligtede og alternative beviser for procedurens ophør

Artikel 39

1. Hvis eksemplar 5 af forsendelsesangivelsen ikke returneres til de kompetente myndigheder i afgangslandet inden for en frist på to måneder efter antagelsen af forsendelsesangivelsen, giver disse myndigheder den hovedforpligtede meddelelse herom og anmoder ham om at fremlægge bevis for, at proceduren er afsluttet.

2. Det i stk. 1 nævnte bevis kan fremlægges i form af et for de kompetente myndigheder tilfredsstillende dokument, som er attesteret af de kompetente myndigheder i bestemmelseslandet, som muliggør en identifikation af de pågældende varer, og hvoraf det fremgår, at de er blevet frembudt for bestemmelsesstedet eller i tilfælde, hvor artikel 72 anvendes, er afleveret til den godkendte modtager.

3. Proceduren for fælles forsendelse anses ligeledes for afsluttet, hvis den hovedforpligtede fremlægger et for de kompetente myndigheder tilfredsstillende tolddokument vedrørende henføring under en toldmæssig bestemmelse eller anvendelse i et tredjeland eller en genpart eller fotokopi heraf, som gør det muligt at identificere de pågældende varer. Genparten eller fotokopien skal være bekræftet enten af det organ, der har påtegnet originalen, eller af det berørte tredjelands myndigheder eller af myndighederne i et af landene.

Undersøgelsesprocedure

Artikel 40

1. Hvis de kompetente myndigheder i afgangslandet ikke fire måneder fra datoen for antagelse af forsendelsesangivelsen har modtaget bevis for, at proceduren er afsluttet, indleder de omgående en undersøgelsesprocedure med henblik på at indhente de oplysninger, som er nødvendige for at afslutte proceduren, eller, hvis dette ikke er muligt:

- at fastslå, om der er opstået en toldskyld

- at identificere skyldneren

- at fastslå, hvilke myndigheder der er kompetente med hensyn til inddrivelse.

Denne procedure indledes straks, hvis de kompetente myndigheder underrettes på et tidligt tidspunkt om, at proceduren ikke er afsluttet, eller hvis de har mistanke herom.

2. Undersøgelsesproceduren indledes ligeledes, hvis det efterfølgende konstateres, at beviserne for afslutning af proceduren er blevet forfalsket, og at anvendelse af denne procedure er nødvendig for at nå de formål, som er angivet under stk. 1.

3. For at indlede en undersøgelsesprocedure fremsætter de kompetente myndigheder i afgangslandet en anmodning til de kompetente myndigheder i bestemmelseslandet sammen med alle nødvendige oplysninger.

4. De kompetente myndigheder i bestemmelseslandet og eventuelt de grænseovergangssteder, der er blevet anmodet om at medvirke i forbindelse med en undersøgelsesprocedure, besvarer straks anmodningen.

5. Gør undersøgelsesproceduren det muligt at fastslå, at proceduren er afsluttet korrekt, underretter de kompetente myndigheder i afgangslandet straks den hovedforpligtede samt om fornødent de kompetente myndigheder, der skulle have indledt en inddrivelsesprocedure i henhold til artikel 117, herom.

Efterfølgende kontrol

Artikel 41

1. De kompetente myndigheder kan foretage efterfølgende kontrol af forsendelsesangivelsernes eksemplar 5 for at efterprøve ægtheden eller nøjagtigheden af påtegningerne og de påtrykte stempler. Denne kontrol foretages, hvis der foreligger tvivl eller mistanke om svig. Den kan ligeledes foretages på grundlag af en risikoanalyse eller stikprøvevis.

2. En efterfølgende kontrol kan ligeledes vedrøre dokumenter, formularer, tilladelser eller oplysninger med tilknytning til proceduren for fælles forsendelse.

3. De kompetente myndigheder, der modtager en anmodning om efterfølgende kontrol, svarer straks derpå.

4. Hvis de kompetente myndigheder i afgangslandet anmoder om efterfølgende kontrol af en forsendelsesangivelses eksemplar 5, fordi der foreligger tvivl eller mistanke om svig, anses betingelserne i artikel 38, stk. 2, ikke for opfyldte, så længe ægtheden eller nøjagtigheden af de oplysninger, for hvis vedkommende der anmodes om efterfølgende kontrol, ikke er bekræftet.

KAPITEL VII

Supplerende bestemmelser, der anvendes, når udvekslingen af forsendelsesoplysninger mellem kompetente myndigheder sker ved hjælp af informationsteknologi og edb-netværk

Anvendelsesområde

Artikel 42

1. Medmindre særlige forhold gør sig gældende eller andet er fastsat i bestemmelserne i proceduren for fælles forsendelse, som i givet fald finder tilsvarende anvendelse, sker den i dette kapitel omhandlede udveksling af oplysninger mellem de kompetente myndigheder ved hjælp af informationsteknologi og edb-netværk.

2. Til udveksling af de i stk. 1 omhandlede oplysninger anvendes Fællesskabets Common Communications Network/Common Systems Interface (CCN/CSI) af alle kontraherende parter. EFTA-landenes finansielle deltagelse og andre hermed forbundne spørgsmål aftales mellem Fællesskabet og hvert af EFTA-landene.

3. Bestemmelserne i dette kapitel finder ikke anvendelse på de forenklede procedurer, der er specifikke for visse transportformer, og som er omhandlet i artikel 48, stk. 1, litra g).

Sikkerhed

Artikel 43

1. Betingelserne for at lade formaliteterne udføre ved hjælp af edb-teknik omfatter blandt andet kontrol af informationskilder og foranstaltninger til beskyttelse af oplysninger mod hændelig eller ulovlig tilintetgørelse, mod hændeligt tab, mod forringelse eller ikke-autoriseret adgang.

2. Ud over de sikkerhedskrav, der er anført i stk. 1, skal de kompetente myndigheder fastlægge og opretholde passende sikkerhedsordninger, således at hele forsendelsessystemet kan fungere på effektiv, pålidelig og sikker måde.

3. For at sikre, at ovennævnte sikkerhedsniveau opretholdes, skal enhver indføring, ændring eller slettelse af oplysninger registreres, og det skal anføres, hvad der er formålet hermed, tidspunktet herfor, og hvilken person der har udført det pågældende. Derudover skal den oprindelige oplysning eller enhver oplysning, som har været udsat herfor, opbevares i mindst tre kalenderår regnet fra udgangen af det år, som en sådan oplysning vedrører, eller for en længere periode, hvis andet er bestemt.

4. De kompetente myndigheder kontrollerer regelmæssigt sikkerheden.

5. De berørte kompetente myndigheder underretter hinanden om enhver mistanke om brud på sikkerheden.

Beskyttelse af personoplysninger

Artikel 44

1. De kontraherende parter skal alene anvende personoplysninger, der er udvekslet i forbindelse med opfyldelse af denne konvention til dette formål og til anden toldmæssig bestemmelse eller anvendelse, der følger efter proceduren for fælles forsendelse. Denne begrænsning skal ikke forhindre, at dataene anvendes til efterforskning og sagsanlæg, der efterfølger en fælles forsendelse. I så fald skal den kompetente myndighed, der har skaffet informationerne, straks underrettes om en sådan anvendelse.

2. De kontraherende parter forpligter sig til at iværksætte de nødvendige foranstaltninger for at beskytte personoplysninger, der er udvekslet i forbindelse med opfyldelse af denne konvention. Disse foranstaltninger skal mindst svare til principperne i Europarådets konvention af 28. januar 1981 til beskyttelse af individer med hensyn til automatisk behandling af personoplysninger.

3. De kontraherende parter iværksætter de nødvendige foranstaltninger i form af effektiv kontrol for at sikre overholdelse af denne artikel.

Forventet ankomstmeddelelse

Artikel 45

Afgangsstedet underretter ved frigivelsen af varerne det anførte bestemmelsessted om den fælles forsendelse ved hjælp af en meddelelse om forventet ankomst. Denne meddelelse bygger på oplysningerne i forsendelsesangivelsen med eventuelle korrektioner og skal være behørigt udfyldt. Den skal være i overensstemmelse med den struktur og have de særlige kendetegn, som er fastlagt efter fælles aftale mellem de kontraherende parter.

Ankomstmeddelelse og kontrolresultater

Artikel 46

1. Bestemmelsesstedet opbevarer forsendelsesledsagedokumentet, underretter afgangsstedet om ankomsten af varerne samme dag, som de er blevet frembudt for bestemmelsesstedet, ved hjælp af ankomstmeddelelsen. Denne meddelelse kan ikke anvendes som bevis for, at proceduren er afsluttet, jf. artikel 39, stk. 2.

2. Bortset fra under behørigt begrundede omstændigheder sender bestemmelsesstedet meddelelsen om "kontrolresultater" til afgangsstedet senest første arbejdsdag efter, at varerne er blevet frembudt for bestemmelsesstedet.

3. De meddelelser, der anvendes, skal være i overensstemmelse med den struktur og have de særlige kendetegn, som er fastlagt efter fælles aftale mellem de kontraherende parter.

Kontrol baseret på en forventet ankomstmeddelelse

Artikel 47

Undersøgelsen af varerne foretages blandt andet på grundlag af den forventede ankomstmeddelelse, som er modtaget fra afgangsstedet.

AFSNIT III

FORENKLINGER

KAPITEL I

Almindelige bestemmelser om forenklinger

Anvendelsesområde

Artikel 48

1. På anmodning fra den hovedforpligtede eller modtageren, alt efter tilfældet, kan de kompetente myndigheder give bevilling til følgende forenklinger:

a) anvendelse af samlet kaution eller fritagelse for sikkerhedsstillelse

b) anvendelse af specielle ladelister

c) benyttelse af særligt toldlukke

d) fritagelse for at følge en bindende transportrute

e) status som godkendt afsender

f) status som godkendt modtager

g) anvendelse af forenklede procedurer, der er specifikke for visse transportformer:

i) godstransport med jernbane og i store containere

ii) godstransport ad luftvejen

iii) godstransport i rørledninger

h) anvendelse af andre forenklede procedurer på grundlag af konventionens artikel 6.

2. Når de i stk. 1, litra a), b) og g), omhandlede forenklinger bevilges, anvendes de i alle landene, undtagen hvis andet fremgår af dette tillæg eller af bevillingen. Når de i litra c), d) og e) omhandlede forenklinger bevilges, anvendes de kun på fælles forsendelsestransaktioner, der indledes i det land, hvor bevillingen er udstedt. Når den i litra f) omhandlede forenkling bevilges, anvendes den kun i det land, hvor bevillingen er udstedt.

Almindelige betingelser for meddelelse af bevilling

Artikel 49

1. Den i artikel 48, stk. 1, omhandlede bevilling meddeles kun til personer, som:

a) er etableret i en kontraherende parts område; tilladelsen til at benytte en samlet kaution kan dog kun gives til personer, der er etableret i det land, hvor sikkerheden stilles

b) regelmæssigt benytter proceduren for fælles forsendelse, eller som de kompetente myndigheder ved kan opfylde forpligtelserne i forbindelse med denne procedure, eller - i tilfælde af den i artikel 48, stk. 1, litra f), omhandlede forenkling - som regelmæssigt modtager varer henført under proceduren for fælles forsendelse, og

c) ikke har begået alvorlige eller gentagne overtrædelser af told- og skattelovgivningen.

2. For at sikre en korrekt forvaltning af forenklingerne meddeles der kun bevilling:

a) hvis de kompetente myndigheder kan overvåge og kontrollere proceduren uden en uforholdsmæssigt stor administrativ indsats, og

b) hvis de berørte personer fører optegnelser, der gør det muligt for de kompetente myndigheder at foretage en effektiv kontrol.

Bevillingsansøgningens indhold

Artikel 50

1. En ansøgning om bevilling til at benytte forenklinger, i det følgende benævnt "ansøgningen", udfærdiges skriftligt. Den dateres og underskrives.

2. Ansøgningen skal indeholde de oplysninger, som gør det muligt for de kompetente myndigheder at sikre, at vilkårene for bevilling til at anvende forenklinger overholdes.

Ansøgerens ansvar

Artikel 51

Den person, som ansøger om bevilling til at anvende forenklinger, er ansvarlig i henhold til de gældende bestemmelser i de kontraherende parters område og med forbehold af anvendelse af eventuelle strafferetlige bestemmelser, hvad angår:

a) nøjagtigheden af oplysningerne i ansøgningen

b) ægtheden af de vedlagte dokumenter.

Kompetente myndigheder

Artikel 52

1. Ansøgningen indgives til de kompetente myndigheder i det land, hvor ansøgeren er etableret.

2. Bevillingen meddeles, eller ansøgningen afslås, i henhold til gældende bestemmelser i de kontraherende parters område.

3. En afgørelse om at afslå ansøgningen udfærdiges skriftligt. Den skal være begrundet.

Bevillingens indhold

Artikel 53

1. Bevillingens daterede og underskrevne originaleksemplar samt en eller flere kopier udstedes til bevillingshaveren.

2. Bevillingen fastsætter betingelserne for anvendelsen af forenklingerne samt funktions- og kontrolmetoder herfor. Den træder i kraft på udstedelsesdatoen.

3. For så vidt angår de i artikel 48, stk. 1, litra c), d), og g), omhandlede forenklinger, forelægges bevillingen på anmodning af afgangsstedet.

Tilbagekaldelse og ændring

Artikel 54

1. Bevillingshaveren underretter de kompetente myndigheder om alle forhold, der opstår efter meddelelsen af bevillingen, og som kan påvirke videreførelsen eller indholdet af bevillingen.

2. Bevillingen tilbagekaldes eller ændres af de kompetente myndigheder, hvis:

a) en eller flere af forudsætningerne for dens udstedelse ikke var eller ikke længere er opfyldt

eller

b) et forhold, som er opstået efter meddelelsen af bevillingen, påvirker videreførelsen eller indholdet af denne

eller

c) bevillingshaveren undlader at opfylde en forpligtelse, som følger af denne bevilling.

3. Afgørelsen om tilbagekaldelse eller ændring af bevillingen begrundes. Bevillingshaveren underrettes om afgørelsen.

4. Tilbagekaldelse eller ændring af afgørelsen får virkning fra datoen for meddelelsen herom. De kompetente myndigheder kan dog undtagelsesvis og i tilfælde, hvor modtagerens berettigede interesser fordrer det, lade tilbagekaldelsen eller ændringen få virkning fra et senere tidspunkt. Ikrafttrædelsesdatoen angives i afgørelsen.

Opbevaring af ansøgninger og bevillinger af de kompetente myndigheder

Artikel 55

1. De kompetente myndigheder opbevarer ansøgninger med bilag sammen med en kopi af alle de bevillinger, der er meddelt.

2. Når en ansøgning afvises, eller når en bevilling tilbagekaldes, opbevares ansøgningen og afgørelsen om afvisningen eller tilbagekaldelsen samt alle bilag hertil mindst tre år fra udgangen af det kalenderår, hvor ansøgningen blev afvist eller bevillingen tilbagekaldt.

KAPITEL II

Samlet kaution og fritagelse for sikkerhedsstillelse

Referencebeløb

Artikel 56

1. Den hovedforpligtede benytter samlet kaution eller fritagelse for sikkerhedsstillelse inden for rammerne af et referencebeløb.

2. Referencebeløbet svarer til den skyld, der kan opstå for varer, som af den hovedforpligtede angives til den fælles forsendelsesprocedure for en periode på mindst en uge.

Det fastsættes af garantistedet i samarbejde med den hovedforpligtede:

a) på grundlag af oplysninger vedrørende varer, der tidligere er blevet sendt, og et skøn over, hvor mange fælles forsendelser der skal foretages, blandt andet ud fra den hovedforpligtedes handels- og regnskabsdokumenter,

og

b) under hensyntagen til de højeste afgiftssatser, der gælder for de pågældende varer i det land, som garantistedet henhører under.

3. Garantistedet foretager en årlig undersøgelse af referencebeløbet, særlig på basis af oplysninger fra afgangsstederne, og justerer i påkommende tilfælde beløbet.

4. Den hovedforpligtede sikrer sig, at de beløb, der er indgået forpligtelser for, også med de forsendelser, hvor proceduren ikke er afsluttet, ikke overstiger referencebeløbet.

Når referencebeløbet viser sig at være utilstrækkeligt til at dække den hovedforpligtedes fælles forsendelser skal han give garantistedet meddelelse derom.

Beløbet for samlet kaution og fritagelse for sikkerhedsstillelse

Artikel 57

1. Beløbet for den samlede kaution er lig med det referencebeløb, der er omhandlet i artikel 56.

2. Personer, der over for de kompetente myndigheder godtgør, at de har en sund økonomi, og at de opfylder de i stk. 3 og 4 fastsatte troværdighedskrav, kan indrømmes en nedsættelse af beløbet for den samlede kaution eller indrømmes fritagelse for sikkerhedsstillelse.

3. Beløbet for den samlede kaution kan nedsættes

a) til 50 % af referencebeløbet, dersom den hovedforpligtede påviser, at han har tilstrækkelig erfaring med brugen af den fælles forsendelsesprocedure

b) til 30 % af referencebeløbet, dersom den hovedforpligtede påviser, at han har tilstrækkelig erfaring med brugen af den fælles forsendelsesprocedure, og at han har nået et højt niveau i samarbejdet med de kompetente myndigheder.

4. Der kan indrømmes fritagelse for sikkerhedsstillelse, dersom den hovedforpligtede påviser, at han har tilstrækkelig erfaring med brugen af den fælles forsendelsesprocedure, at han har nået et højt niveau i samarbejdet med de kompetente myndigheder, at han har transporterne under kontrol, og at han har en finansiel kapacitet, som er tilstrækkelig god til, at han er i stand til at opfylde sine forpligtelser.

5. Ved anvendelsen af stk. 3 og 4 tager landene hensyn til bestemmelserne i bilag III.

Særlige bestemmelser for varer, der frembyder en øget risiko

Artikel 58

1. For så vidt angår de i bilag I omhandlede varer, skal den hovedforpligtede for at kunne få bevilling til at fremlægge samlet kaution påvise, at han ud over at opfylde betingelserne i artikel 49 har en sund økonomi, at han har tilstrækkelig erfaring med brugen af den fælles forsendelsesprocedure, og at han enten har nået et højt niveau i samarbejdet med de kompetente myndigheder eller har transporterne under kontrol.

2. For disse varer kan beløbet for den samlede kaution nedsættes

a) til 50 % af referencebeløbet, dersom den hovedforpligtede påviser, at han har nået et højt niveau i samarbejdet med de kompetente myndigheder, og at han har transporten under kontrol

b) til 30 % af referencebeløbet, dersom den hovedforpligtede påviser, at han har nået et højt niveau i samarbejdet med de kompetente myndigheder, at han har transporten under kontrol, og at hans finansielle kapacitet er tilstrækkelig god til, at han er i stand til at opfylde sine forpligtelser.

3. Ved anvendelsen af stk. 1 og 2 tager landene hensyn til bestemmelserne i bilag III.

4. Fritagelsen for sikkerhedsstillelse finder ikke anvendelse på fælles forsendelsestransaktioner, der vedrører de i bilag I omhandlede varer.

5. Under hensyn til principperne for indrømmelse af samlet kaution og nedsættelse af beløbet for sikkerhedsstillelsen kan anvendelsen af den samlede kaution på et nedsat beløb undtagelsesvis forbydes midlertidigt, hvis der foreligger særlige omstændigheder.

6. Under hensyn til principperne for indrømmelse af samlet kaution og nedsættelse af beløbet for sikkerhedsstillelsen kan anvendelsen af den samlede kaution midlertidigt forbydes for varer, der inden for rammerne af den samlede kaution bevisligt har været gjort til genstand for omfattende svig.

7. Betingelserne for anvendelse af stk. 5 og 6 er beskrevet i bilag IV.

Kautionsdokument

Artikel 59

Der stilles samlet kaution ved kautionist.

Der stilles samlet kaution ved et kautionsdokument, der svarer til modellen i bilag B4 til tillæg III.

Artikel 13, stk. 2, finder tilsvarende anvendelse.

Attester for samlet kaution eller for fritagelse for sikkerhedsstillelse

Artikel 60

1. På grundlag af bevillingen udsteder de kompetente myndigheder til den hovedforpligtede en eller flere attester for samlet kaution eller for fritagelse for sikkerhedsstillelse, i det følgende benævnt kautionsattester, som udfærdiges i overensstemmelse med tillæg III, og som gør det muligt for den hovedforpligtede at bevise, at der foreligger en samlet kaution eller en fritagelse for at stille sikkerhed.

2. Kautionsattesten fremlægges for afgangsstedet. I forsendelsesangivelsen skal der henvises til attesten.

3. Gyldighedsperioden for en kautionsattest overstiger ikke to år. Garantistedet kan imidlertid forlænge denne periode med yderligere en periode på ikke over to år.

Tilbagekaldelse og ophævelse

Artikel 61

1. Artikel 15, stk. 1, og stk. 2, første afsnit, finder tilsvarende anvendelse ved tilbagekaldelse eller ophævelse af den samlede kaution.

2. Med virkning fra den dato, på hvilken de kompetente myndigheder tilbagekalder tilladelsen til samlet kaution eller fritagelsen for sikkerhedsstillelse, eller garantistedet tilbagekalder den afgørelse, ved hvilken det har accepteret kautionserklæringen, eller kautionisten ophæver sin kautionserklæring, kan de kautionsattester, som er udstedt tidligere, ikke længere anvendes til henførsel af varer under proceduren for fælles forsendelse og skal omgående returneres til garantistedet af den hovedforpligtede.

3. Hvert land underretter omgående Kommissionen om de kautionsattester, som endnu er gyldige, men som ikke er blevet returneret. Kommissionen giver de øvrige lande meddelelse herom.

4. Stk. 3 finder ligeledes anvendelse på kautionsattester, der er anmeldt som stjålet, tabt eller forfalsket.

KAPITEL III

Specielle ladelister

Artikel 62

1. De kompetente myndigheder kan give den hovedforpligtede tilladelse til som ladelister at benytter lister, der ikke opfylder alle betingelserne i tillæg III.

Disse lister må kun anvendes, hvis de:

a) udfærdiges af virksomheder, hvis bogføring er baseret på et elektronisk eller automatisk databehandlingssystem

b) udformes og udfyldes på en sådan måde, at de uden vanskeligheder kan anvendes af de kompetente myndigheder, og

c) for hver varepost angiver de oplysninger, der kræves i henhold til bilag A11 i tillæg III.

2. Som ladelister i henhold til stk. 1 må også anvendes varebeskrivelseslister, der udfærdiges med henblik på opfyldelse af afsendelses-/udførselsformaliteter, også selv om listerne udfærdiges af virksomheder, hvis bogføring ikke er baseret på elektroniske eller automatiske databehandlingssystemer.

3. Virksomheder, hvis bogføring er baseret på elektroniske eller automatiske databehandlingssystemer, og som i henhold til stk. 1 og 2 allerede er tilladt at anvende specielle ladelister, kan få tilladelse til at benytte disse lister i forbindelse med fælles forsendelser, som kun omfatter varer af samme art, hvis denne mulighed er påkrævet som følge af de pågældende virksomheders databehandlingsprogrammer.

KAPITEL IV

Anvendelse af særligt toldlukke

Artikel 63

1. De kompetente myndigheder kan give den hovedforpligtede tilladelse til at anvende særligt toldlukke på transportmidler og kolli, forudsat at disse forseglinger af de kompetente myndigheder godtages som opfyldende de i bilag II fastsatte betingelser.

2. Den hovedforpligtede anfører i rubrik D "Kontrolleret af afgangsstedet" i forsendelsesangivelsen ud for underrubrikken "Forseglinger" de benyttede forseglingers art, antal og mærker.

Han foretager forsegling senest ved varernes frigivelse.

KAPITEL V

Fritagelse for bindende transportrute

Artikel 64

1. De kompetente myndigheder kan indrømme den hovedforpligtede, som træffer foranstaltninger, der gør det muligt for de kompetente myndigheder på ethvert tidspunkt at fastlægge, hvor forsendelsen befinder sig, fritagelse for bindende transportrute.

2. I rubrik 44 i forsendelsesangivelsen anfører bevillingshaveren en af følgende påtegninger:

- ES: Dispensa de itinerario obligatorio

- DA: Fritaget for bindende transportrute

- DE: Befreiung von der verbindlichen Beförderungsroute

- EL: Απαλλαγή από την υποχρέωση τήρησης συγκεκριμένης διαδρομής

- EN: Prescribed itinerary waived

- FR: Dispense d'itinéraire contraignant

- IT: Dispensa dall'itinerario vincolante

- NL: Geen verplichte route

- PT: Dispensa de itinerário vinculativo

- FI: Vapautettu sitovan kuljetusreitin noudattamisesta

- SV: Befrielse från bindande färdväg

- CS: Osvobození od stanovené trasy

- HU: Eloírt útvonal alóli mentesség

- IS: Undanþága frá bindandi flutningsleið

- NO: Fritak for bindende reiserute

- PL: Zwolniony z wiazacej trasy przewozu

- SK: Oslobodenie od predpísanej trasy

KAPITEL VI

Status som godkendt afsender

Godkendt afsender

Artikel 65

Enhver, som ønsker at foretage fælles forsendelsestransaktioner uden at frembyde de pågældende varer og fremlægge den dertil hørende forsendelsesangivelse for afgangsstedet, kan opnå status som godkendt afsender.

Denne forenkling indrømmes kun personer, der har tilladelse til samlet kaution, eller som er indrømmet fritagelse for sikkerhedsstillelse.

Bevillingens indhold

Artikel 66

I bevillingen fastlægges bl.a.:

a) det eller de afgangssteder, der er kompetente for de fælles forsendelser, der skal afsendes

b) fristen for samt de øvrige enkeltheder om meddelelse til afgangsstedet om de fælles forsendelser, der vil blive afsendt af den godkendte afsender, således at afgangsstedet eventuelt kan foretage kontrol før varernes afsendelse

c) de foranstaltninger, der skal træffes for at sikre identifikation. De kompetente myndigheder kan bestemme, at transportmidlerne eller de enkelte kolli af den godkendte afsender skal forsynes med en særlig forsegling, der er godkendt af de kompetente myndigheder, og som imødekommer de betingelser, der er anført i bilag II

d) de varekategorier eller -bevægelser, der er udelukket.

Forhåndsattestering og formaliteter ved afgang

Artikel 67

1. Det fastsættes i bevillingen, at rubrik C "Afgangssted" på formularen til forsendelsesangivelserne:

a) på forhånd skal være forsynet med afgangsstedets stempel og underskrift af en ansat ved dette toldsted, eller

b) af den godkendte afsender forsynes med et af de kompetente myndigheder godkendt særligt stempel af metal som vist i bilag C1 til tillæg III. Dette stempel kan forud påtrykkes angivelserne, når trykningen foretages af et hertil autoriseret trykkeri.

Den godkendte afsender skal i rubrikken desuden angive varernes afsendelsesdato og i overensstemmelse med de gældende bestemmelser i tilladelsen forsyne forsendelsesangivelsen med et nummer.

2. De kompetente myndigheder kan foreskrive anvendelse af formularer, der med henblik på identifikation er forsynet med et særligt kendetegn.

Sikker opbevaring af stempler

Artikel 68

1. Den godkendte afsender skal sørge for sikker opbevaring af det særlige stempel og/eller de formularer, der er forsynet med et aftryk af et afgangssteds stempel eller af det særlige stempel.

Han underretter de kompetente myndigheder om de sikkerhedsforanstaltninger, der træffes i henhold til ovenstående afsnit.

2. Ved misbrug af formularer, der på forhånd er forsynet med et aftryk af afgangsstedets stempel eller af det særlige stempel, hæfter den godkendte afsender - uafhængigt af, hvem der har begået misbruget, og uanset strafferetlige foranstaltninger - for betalingen af told og andre afgifter for de af nævnte formularer omfattede varer, som er forfaldne, men ikke betalt i et bestemt land som følge af et sådant misbrug, medmindre han over for de kompetente myndigheder, der har godkendt ham, dokumenterer, at han har truffet de i stk. 1 omhandlede foranstaltninger.

Obligatoriske påtegninger

Artikel 69

1. Senest på det tidspunkt, hvor varerne afsendes, anfører den godkendte afsender i givet fald i rubrik 44 på forsendelsesangivelsen den bindende transportrute, der er fastsat i henhold til artikel 23, stk. 2, og i rubrik D "Kontrolleret af afgangsstedet" den frist fastsat i henhold til artikel 26, inden for hvilken varerne skal frembydes for bestemmelsesstedet, og en bemærkning om de foranstaltninger, der er truffet med henblik på at sikre identifikation, samt en af følgende påtegninger:

- ES: Expedidor autorizado

- DA: Godkendt afsender

- DE: Zugelassener Versender

- EL: Εγκεκριμένος αποστολέας

- EN: Authorised consignor

- FR: Expéditeur agréé

- IT: Speditore autorizzato

- NL: Toegelaten afzender

- PT: Expedidor autorizado

- FI: Valtuutettu lähettäjä

- SV: Godkänd avsändare

- CS: Schválený odesílatel

- HU: Engedélyezett feladó

- IS: Viðurkenndur sendandi

- NO: Autorisert avsender

- PL: Upowazniony nadawca

- SK: Schválený odosielatel'

2. Foretager de kompetente myndigheder i afgangslandet kontrol ved afsendelsen, anfører de påtegning herom i rubrik D "Kontrolleret af afgangsstedet" i forsendelsesangivelsen.

3. Efter afsendelsen sendes eksemplar 1 af forsendelsesangivelsen straks til afgangsstedet. De kompetente myndigheder kan i bevillingen bestemme, at eksemplar 1 skal sendes til de kompetente myndigheder i afgangslandet, så snart forsendelsesangivelsen er udfærdiget. De andre eksemplarer ledsager varen i henhold til artikel 29.

Dispensation fra underskrift

Artikel 70

1. Det kan tillades den godkendte afsender at undlade at underskrive forsendelsesangivelser, når de er forsynet med aftryk af det i bilag C1 til tillæg III omhandlede særlige stempel og er udfærdiget ved hjælp af elektroniske eller automatiske databehandlingssystemer. Denne tilladelse kan gives på betingelse af, at den godkendte afsender forud har afgivet en skriftlig erklæring til de kompetente myndigheder om, at han hæfter som hovedforpligtet for enhver fælles forsendelse, der foretages på grundlag af en forsendelsesangivelse, som er forsynet med et aftryk af det særlige stempel.

2. Forsendelsesangivelser, som udfærdiges i henhold til stk. 1, skal i den rubrik, der er afsat til den hovedforpligtedes underskrift, være forsynet med en af følgende påtegninger:

- ES: Dispensa de firma

- DA: Fritaget for underskrift

- DE: Freistellung von der Unterschriftsleistung

- EL: Δεν απαιτείται υπογραφή

- EN: Signature waived

- FR: Dispense de signature

- IT: Dispensa dalla firma

- NL: Van ondertekening vrijgesteld

- PT: Dispensada a assinatura

- FI: Vapautettu allekirjoituksesta

- SV: Befriad från underskrift

- CS: Osvobození od podpisu

- HU: Aláírás alóli mentesség

- IS: Undanbegid undirskrift

- NO: Fritatt for underskrift

- PL: Zwolniony ze skadania podpisu

- SK: Oslobodenie od podpisu

Godkendt afsender i tilfælde af anvendelse af bestemmelserne i kapitel VII i afsnit II

Artikel 71

1. Når forsendelsesangivelsen afleveres ved et afgangssted, som anvender bestemmelserne i kapitel VII i afsnit II, kan en person opnå status som godkendt afsender, hvis vedkommende ikke blot opfylder betingelserne i artikel 49 og 65, men også indleverer sin forsendelsesangivelse og kommunikerer med de kompetente myndigheder ved hjælp af edb-teknik.

2. Den godkendte afsender skal indlevere en forsendelsesangivelse til afgangsstedet før frigivelse af varerne.

3. Af bevillingen fremgår det blandt andet, inden for hvilken frist den godkendte afsender skal indlevere en forsendelsesangivelse, således at de kompetente myndigheder kan foretage kontrol før frigivelse af varerne.

KAPITEL VII

Status som godkendt modtager

Godkendt modtager

Artikel 72

1. Enhver, der ønsker at modtage varer under den fælles forsendelsesprocedure i sin virksomhed eller et andet bestemt sted, uden at disse varer og de tilhørende eksemplarer 4 og 5 af forsendelsesangivelserne frembydes for bestemmelsesstedet, kan opnå status som "godkendt modtager".

2. Den hovedforpligtede har opfyldt de forpligtelser, der påhviler denne i henhold til artikel 4, stk. 1, litra a), og proceduren for fælles forsendelse er afsluttet, så snart de eksemplarer 4 og 5 af forsendelsesangivelsen, der har ledsaget forsendelsen, og varerne i intakt stand inden for den foreskrevne frist er overgivet til den godkendte modtager i dennes virksomhed eller på de i bevillingen nærmere anførte steder, og når foranstaltningerne til varernes identifikation er iagttaget.

3. For hver forsendelse, der på de i stk. 2 nævnte betingelser er overgivet til den godkendte modtager, udsteder denne på fragtførerens anmodning det i artikel 35 omhandlede ankomstbevis, som finder tilsvarende anvendelse.

Bevillingens indhold

Artikel 73

1. I bevillingen fastlægges bl.a.:

a) hvilket eller hvilke bestemmelsessteder der er kompetente for de varer, der ankommer til den godkendte modtager

b) hvilken frist og hvilke øvrige enkeltheder der gælder for meddelelse til bestemmelsesstedet om ankomst af forsendelser til den godkendte modtager, således at bestemmelsesstedet eventuelt kan foretage kontrol ved varernes ankomst

c) hvilke varekategorier eller -bevægelser der er udelukket.

2. De kompetente myndigheder bestemmer i bevillingen, om den godkendte modtager kan disponere over de ankomne varer uden bestemmelsesstedets medvirken.

Forpligtelser

Artikel 74

1. For de varer, der ankommer til virksomheden eller de steder, der er nærmere anført i bevillingen, skal den godkendte modtager:

a) i henhold til de i bevillingen indeholdte bestemmelser straks underrette bestemmelsesstedet om eventuelle overskydende mængder, mankoer, ombytninger eller andre uregelmæssigheder, f.eks. beskadiget forsegling

b) straks sende bestemmelsesstedet de eksemplarer 4 og 5 af forsendelsesangivelsen, der har ledsaget disse varer, og samtidig give meddelelse om ankomstdato og om eventuelle forseglingers stand.

2. Bestemmelsesstedet forsyner eksemplar 4 og 5 af forsendelsesangivelsen med de i artikel 34 fastsatte påtegninger.

KAPITEL VIII

Forenklede procedurer for varer, der forsendes med jernbane eller i store containere

AFDELING 1

ALMINDELIGE BESTEMMELSER VEDRØRENDE JERNBANETRANSPORT

Anvendelsesområde

Artikel 75

Formaliteterne ved den fælles forsendelsesprocedure forenkles i overensstemmelse med bestemmelserne i artikel 76 til 87, 103 og 104 for vareforsendelser, der gennemføres af jernbaneselskaberne på grundlag af et CIM-fragtbrev eller -ekspresgodsseddel, i det følgende benævnt "CIM-fragtbrevet".

Det anvendte dokuments retsgyldighed

Artikel 76

CIM-fragtbrevet gælder som forsendelsesangivelse.

Kontrol af optegnelser

Artikel 77

Jernbaneselskaber i hvert enkelt land stiller i deres regnskabsafdelinger optegnelserne herfor til rådighed for deres lands kompetente myndigheder, således at der kan foretages kontrol.

Den hovedforpligtede

Artikel 78

1. Et jernbaneselskab, der til forsendelse modtager varer, som er ledsaget af et CIM-fragtbrev gældende som angivelse for fælles forsendelse, bliver hovedforpligtet for denne forsendelse.

2. Jernbaneselskabet i det land, gennem hvis område en vareforsendelse kommer ind i de kontraherende parters område, bliver hovedforpligtet for de varer, der forsendes med jernbane fra et tredjeland.

Klæbeseddel

Artikel 79

Jernbaneselskaberne drager omsorg for, at forsendelser, der gennemføres under den fælles forsendelsesprocedure, mærkes med klæbesedler med et piktogram, hvortil modellen er anført i bilag C2 i tillæg III.

Klæbesedlerne anbringes på CIM-fragtbrevet, samt, når der er tale om hele vognladninger, på jernbanevognen, og i andre tilfælde på det eller de pågældende kolli.

Den i første afsnit nævnte klæbeseddel kan erstattes af et stempel, der med grønt blæk gengiver det i bilag C2 i tillæg III anførte piktogram.

Ændring af fragtkontrakten

Artikel 80

Ved en ændring af fragtkontrakten, der medfører:

- at en forsendelse, der skulle afsluttes uden for en kontraherende parts område, afsluttes inden for dette område

- at en forsendelse, der skulle afsluttes inden for en kontraherende parts område, afsluttes uden for dette område,

kan jernbaneselskaberne kun opfylde den ændrede fragtkontrakt, når der forinden foreligger godkendelse fra afgangsstedet.

I alle andre tilfælde kan jernbaneselskaberne opfylde den ændrede fragtkontrakt; de underretter straks afgangsstedet om den foretagne ændring.

FORSENDELSE AF VARER MELLEM DE KONTRAHERENDE PARTER

Anvendelse af CIM-fragtbrevet

Artikel 81

1. Påbegyndes en forsendelse, på hvilken den fælles forsendelsesprocedure finder anvendelse, inden for de kontraherende parters område, og skal den også afsluttes her, forelægges CIM-fragtbrevet for afgangsstedet.

2. Når varer forsendes fra et sted til et andet i Fællesskabet gennem et eller flere EFTA-landes område, anfører afgangsstedet i den rubrik, der er forbeholdt toldmyndighederne, på eksemplar 1, 2 og 3 af CIM-fragtbrevet på tydelig måde:

- "T1", hvis varerne forsendes under T1-proceduren

- "T2" eller "T2F", hvis varerne forsendes under T2-proceduren i de tilfælde, hvor denne påtegning ifølge fællesskabsbestemmelserne er obligatorisk.

Påtegningen "T2" eller "T2F" bekræftes med afgangsstedets stempel.

3. Når varer forsendes fra Fællesskabet til et EFTA-land, anfører afgangsstedet i den rubrik, der er forbeholdt toldmyndighederne, på eksemplar 1, 2 og 3 af CIM-fragtbrevet på tydelig måde "T1", hvis varerne forsendes under T1-proceduren.

4. Bortset fra de i stk. 2 og 3 omhandlede tilfælde henføres varer, der forsendes fra et sted til et andet i Fællesskabet gennem et eller flere EFTA-landes område, samt varer, der forsendes fra Fællesskabet til et EFTA-land, på de betingelser, som hver af Fællesskabets medlemsstater fastlægger, for hele strækningen fra afgangsstationen til bestemmelsesstationen under T2-proceduren, uden at CIM-fragtbrevet for de pågældende varer skal forelægges for afgangsstedet.

For så vidt angår varer, der forsendes fra et sted til et andet i Fællesskabet gennem et eller flere EFTA-landes område, skal de i artikel 79 omhandlede klæbesedler ikke påføres.

5. Varer i forsendelser, der påbegyndes i et EFTA-land, anses for at blive sendt under T1-proceduren. Men hvis varerne skal forsendes under T2-proceduren i overensstemmelse med artikel 2, stk. 3, litra b), i konventionen, anfører afgangsstedet på eksemplar 3 af CIM-fragtbrevet, at de varer, som dokumentet henviser til, forsendes under T2-proceduren; i den anledning anfører afgangsstedet på tydelig måde "T2" eller "T2F" samt afgangsstedets stempel og den kompetente tjenestemands underskrift i den rubrik, der er forbeholdt toldmyndighederne. For varer, der forsendes under T1-proceduren, skal der ikke anføres "T1" på det pågældende dokument.

6. Samtlige eksemplarer af CIM-fragtbrevet afleveres til brugeren.

7. Hvert EFTA-land kan i øvrigt bestemme, at varer, der forsendes under T1-proceduren, kan forsendes under proceduren, uden at CIM-fragtbrevet skal forelægges for afgangsstedet.

8. For de i stk. 2, 3 og 5 omhandlede varer bliver det toldsted, i hvis distrikt bestemmelsesstationen er beliggende, bestemmelsessted. Hvis varerne imidlertid overgår til fri omsætning eller henføres under en anden toldprocedure ved en mellemstation, bliver det toldsted, i hvis distrikt denne station er beliggende, bestemmelsessted. For varer, der forsendes fra et sted til et andet i Fællesskabet gennem et eller flere EFTA-landes område under de i stk. 4 omhandlede betingelser, er der ingen formaliteter at iagttage for bestemmelsesstedet.

Identifikationsforanstaltninger

Artikel 82

Generelt og i betragtning af de af jernbaneselskaberne trufne identifikationsforanstaltninger foretager afgangsstedet ikke forsegling af transportmidlerne eller kolliene.

De forskellige eksemplarer af CIM-fragtbrevet og deres anvendelse

Artikel 83

1. Bortset fra de tilfælde, hvor varerne forsendes fra et sted til et andet i Fællesskabet gennem et eller flere EFTA-landes område, overgiver jernbaneselskabet i det land, hvor bestemmelsesstedet er beliggende, eksemplar 2 og 3 af CIM-fragtbrevet til sidstnævnte.

2. Bestemmelsesstedet tilbageleverer straks eksemplar 2 til jernbaneselskabet efter at have forsynet det med påtegning og beholder eksemplar 3.

FORSENDELSER TIL ELLER FRA TREDJELANDE

Forsendelser til tredjelande

Artikel 84

1. Påbegyndes en forsendelse inden for de kontraherende parters område, og skal den afsluttes uden for disse parters område, finder bestemmelserne i artikel 81 og 82 anvendelse.

2. Det toldsted, i hvis distrikt den grænsestation er beliggende, via hvilken en forsendelse forlader kontraherende parters område, bliver bestemmelsessted.

3. Ved bestemmelsesstedet er der ingen formaliteter at iagttage.

Forsendelser fra tredjelande

Artikel 85

1. Påbegyndes en forsendelse uden for de kontraherende parters område, og skal den afsluttes inden for disse parters område, bliver det toldsted, i hvis distrikt den grænsestation er beliggende, via hvilken en forsendelse kommer ind i de kontraherende parters område, afgangssted.

Ved afgangsstedet er der ingen formaliteter at iagttage.

2. Det toldsted, i hvis distrikt bestemmelsesstationen er beliggende, bliver bestemmelsesstedet. Overgår varerne imidlertid ved en mellemstation til fri omsætning eller til en anden toldprocedure, bliver det toldsted, i hvis distrikt denne station er beliggende, bestemmelsessted.

De i artikel 83 omhandlede formaliteter skal opfyldes ved bestemmelsesstedet.

Forsendelser gennem de kontraherende parters område

Artikel 86

1. Når en forsendelse påbegyndes og skal afsluttes uden for de kontraherende parters område, bliver afgangsstedet og bestemmelsesstedet de toldsteder, der er omhandlet i henholdsvis artikel 85, stk. 1, og artikel 84, stk. 2.

2. Ved afgangsstedet og bestemmelsesstedet er der ingen formaliteter at iagttage.

Varernes toldmæssige status

Artikel 87

Varer, der forsendes som omhandlet i artikel 85, stk. 1, eller artikel 86, stk. 1, anses for at være sendt under T1-proceduren, medmindre varernes status som fællesskabsvarer fastslås i overensstemmelse med bestemmelserne i tillæg II.

AFDELING 2

BESTEMMELSER VEDRØRENDE TRANSPORT I STORE CONTAINERE

Anvendelsesområde

Artikel 88

Formaliteterne ved proceduren for fælles forsendelse forenkles i overensstemmelse med bestemmelserne i artikel 89 til 104 for vareforsendelser i store containere, som jernbaneselskaberne lader udføre af transportvirksomheder, ledsaget af overleveringsbeviser, som benævnes "TR-overleveringsbevis". Nævnte forsendelser omfatter i givet fald forsendelse ved transportvirksomhederne på anden måde end med jernbane i afsendelseslandet til afgangsstationen, der er beliggende i dette land, og i bestemmelseslandet fra bestemmelsesstationen i dette land, samt eventuel søtransport mellem de to stationer.

Definitioner

Artikel 89

I artikel 88 til 104 forstås ved:

1) "transportvirksomhed": et selskab, som jernbaneselskaberne i fællesskab har oprettet, og som de er parthavere i, med det formål at gennemføre vareforsendelser i store containere ledsaget af TR-overleveringsbeviser

2) "stor container": en transportenhed:

- som er af varig beskaffenhed

- som er særligt indrettet til uden omladning at lette godstransport inden for en eller flere transportformer

- som er således indrettet, at den er let at fastgøre og/eller håndtere

- som er således indrettet, at den kan forsegles effektivt, når forsegling efter artikel 97 er nødvendig

- som er af sådanne dimensioner, at arealet inden for de fire nederste udvendige hjørner er mindst 7 m2

3) "TR-overleveringsbevis": det dokument, hvori er udtrykt den fragtkontrakt, hvorefter transportvirksomheden fra en afsender til en modtager befordrer en eller flere store containere som international forsendelse. TR-overleveringsbeviset er i øverste højre hjørne forsynet med et serienummer til identifikation. Nummeret består af otte cifre efter bogstaverne TR.

TR-overleveringsbeviset består af følgende eksemplarer, som følger i nummerorden:

1: eksemplar til transportvirksomhedens hovedkontor

2: eksemplar til den nationale repræsentant for transportvirksomheden på bestemmelsesstationen

3A: toldmyndighedernes eksemplar

3B: modtagerens eksemplar

4: eksemplar til transportvirksomhedens hovedkontor

5: eksemplar til den nationale repræsentant for transportvirksomheden på afgangsstationen

6: afsenderens eksemplar.

Hvert eksemplar af TR-overleveringsbeviset er med undtagelse af eksemplar 3A langs højre kant forsynet med en grøn stribe af ca. 4 cm bredde

4) specifikation over store containere, i det følgende benævnt "specifikation": et dokument vedlagt et TR-overleveringsbevis, hvoraf det udgør en integrerende del, og som er bestemt til at dække forsendelsen af flere store containere fra samme afgangsstation til samme bestemmelsesstation; toldformaliteterne skal opfyldes ved begge stationer.

Specifikationen udfærdiges i samme antal eksemplarer som det TR-overleveringsbevis, den vedrører.

Antallet af specifikationer anføres i rubrikken bestemt til angivelse af antallet af specifikationer i øverste højre hjørne på TR-overleveringsbeviset.

Endvidere anføres serienummeret på TR-overleveringsbeviset i øverste hjørne på hver specifikation.

Det anvendte dokuments retsgyldighed

Artikel 90

TR-overleveringsbeviset, som anvendes af transportvirksomheden, gælder som forsendelsesangivelse.

Kontrol af optegnelser samt oplysninger, der skal afgives

Artikel 91

1. I hver medlemsstat stiller transportvirksomheden gennem sin(e) nationale repræsentant(er) dennes (disses) optegnelser til rådighed for toldmyndighederne med henblik på kontrol, enten i egen (egne) regnskabsafdeling(er) eller hos den (de) nationale repræsentanter.

2. På toldmyndighedernes begæring fremsender transportvirksomheden eller dens nationale repræsentant(er) hurtigst muligt samtlige dokumenter, regnskaber og oplysninger vedrørende foretagne eller endnu ikke afsluttede forsendelser, som disse myndigheder måtte ønske at undersøge.

3. I de tilfælde, hvor TR-overleveringsbeviset i overensstemmelse med artikel 90 gælder som forsendelsesangivelse, underretter transportvirksomheden eller dens nationale repræsentant(er):

a) bestemmelsesstederne om TR-overleveringsbeviser, hvoraf eksemplar 1 er fremkommet til virksomheden uden at være forsynet med toldmyndighedernes påtegning

b) afgangsstederne om TR-overleveringsbeviser, hvoraf eksemplar 1 ikke er blevet tilbagesendt til virksomheden, og for hvilke det ikke har været muligt at fastslå, om forsendelsen er blevet forskriftsmæssigt frembudt for bestemmelsesstedet, eller om forsendelsen, hvis artikel 101 finder anvendelse, har forladt de kontraherende parters område med et tredjeland som bestemmelsesland.

Den hovedforpligtede

Artikel 92

1. For de i artikel 88 omhandlede vareforsendelser, der modtages af transportvirksomheden i et land, bliver jernbaneselskabet i dette land den hovedforpligtede.

2. For de i artikel 88 omhandlede vareforsendelser, der modtages af transportvirksomheden i et tredjeland, bliver det jernbaneselskab, der er etableret i det land, gennem hvis område vareforsendelsen kommer ind i de kontraherende parters område, den hovedforpligtede.

Toldformaliteter under forsendelser, der foregår på anden måde end med jernbane

Artikel 93

Skal der gennemføres toldformaliteter under en forsendelse, der foregår på anden måde end med jernbane til afgangsstationen eller fra bestemmelsesstationen, kan TR-overleveringsbeviset kun vedrøre én stor container.

Klæbeseddel

Artikel 94

Transportvirksomheden drager omsorg for, at forsendelser, der gennemføres under proceduren for fælles forsendelse, mærkes med klæbesedler med et piktogram, hvortil modeller er anført i bilag C2 i tillæg III. Klæbesedlerne anbringes på TR-overleveringsbeviset samt på den eller de pågældende store containere.

Den i første afsnit nævnte klæbeseddel kan erstattes af et stempel, der med grønt blæk gengiver piktogrammet, der er anført i bilag C2 i tillæg III.

Ændring af fragtkontrakten

Artikel 95

Ved en ændring af fragtkontrakten, der medfører:

- at en forsendelse, der skulle afsluttes uden for en kontraherende parts område, afsluttes inden for dette område

- at en forsendelse, der skulle afsluttes inden for en kontraherende parts område, afsluttes uden for dette område,

kan transportvirksomheden kun opfylde den ændrede fragtkontrakt, når der forinden foreligger godkendelse fra afgangsstedet.

I alle andre tilfælde kan transportvirksomheden opfylde den ændrede fragtkontrakt; den underretter straks afgangsstedet om den foretagne ændring.

FORSENDELSE AF VARER MELLEM DE KONTRAHERENDE PARTER

TR-overleveringsbevis og specifikationer

Artikel 96

1. Påbegyndes en forsendelse, på hvilken proceduren for fælles forsendelse finder anvendelse, inden for de kontraherende parters område, og skal den også afsluttes her, forelægges TR-overleveringsbeviset for afgangsstedet.

2. Når varer forsendes fra et sted til et andet i Fællesskabet gennem et eller flere EFTA-landes område, anfører afgangsstedet i den rubrik, der er forbeholdt toldmyndighederne, på eksemplar 1, 2, 3A og 3B af TR-overleveringsbeviset på tydelig måde:

- "T1", hvis varerne forsendes under T1-proceduren

- "T2" eller "T2F", hvis varerne forsendes under T2-proceduren i de tilfælde, hvor denne påtegning ifølge fællesskabsbestemmelserne er obligatorisk.

Påtegningen "T2" eller "T2F" bekræftes med afgangsstedets stempel.

3. Når varer forsendes fra Fællesskabet til et EFTA-land, anfører afgangsstedet i den rubrik, der er forbeholdt toldmyndighederne, på eksemplar 1, 2, 3A og 3B af TR-overleveringsbeviset på tydelig måde "T1", hvis varerne forsendes under T1-proceduren.

4. Bortset fra de i stk. 2 og 3 omhandlede tilfælde henføres varer, der forsendes fra et sted til et andet i Fællesskabet gennem et eller flere EFTA-landes område, samt varer, der forsendes fra Fællesskabet til et EFTA-land, på de betingelser, som hver af Fællesskabets medlemsstater fastlægger, for hele strækningen under T2-proceduren, uden at TR-overleveringsbeviset for de pågældende varer skal forelægges for afgangsstedet. For så vidt angår varer, der forsendes fra et sted til et andet i Fællesskabet gennem et eller flere EFTA-landes område, skal de i artikel 94 omhandlede klæbesedler ikke påføres.

5. Varer i forsendelser, der påbegyndes i et EFTA-land, anses for at blive sendt under T1-proceduren. Men hvis varerne skal forsendes under T2-proceduren i overensstemmelse med artikel 2, stk. 3, litra b), i konventionen, anfører afgangsstedet på eksemplar 3A af TR-overleveringsbeviset, at de varer, som dokumentet henviser til, forsendes under T2-proceduren; i den anledning anfører afgangsstedet på tydelig måde "T2" eller "T2F" samt afgangsstedets stempel og den kompetente tjenestemands underskrift i den rubrik, der er forbeholdt toldmyndighederne. For varer, der forsendes under T1-proceduren, skal der ikke anføres "T1" på det pågældende dokument.

6. Når et TR-overleveringsbevis vedrører såvel containere, hvori er anbragt varer, som forsendes under T1-proceduren, som containere, hvori er anbragt varer, som forsendes under T2-proceduren, anfører transportvirksomheden i den rubrik, der er forbeholdt toldmyndighederne, på eksemplar 1, 2, 3A og 3B af TR-overleveringsbeviset særskilte henvisninger til containeren (containerne) alt efter, hvilken status de varer, der er anbragt deri, har, og anfører henholdsvis "T1", "T2" eller "T2F" ud for henvisningen til den (de) tilsvarende container(e).

7. Når der i det i stk. 3 omhandlede tilfælde benyttes specifikationer for store containere, udfærdiges der særskilte specifikationer for de containere, hvori er anbragt varer, der forsendes under T1-proceduren, og henvisningen hertil anføres i den rubrik, der er forbeholdt toldmyndighederne, på eksemplar 1, 2, 3A og 3B af TR-overleveringsbeviset med løbenummeret (løbenumrene) på specifikationen (specifikationerne) for de store containere. Der anføres "T1" ud for løbenummeret (løbenumrene) på specifikationen (specifikationerne), som de vedrører.

8. Samtlige eksemplarer af TR-overleveringsbeviset tilbageleveres til transportvirksomheden.

9. Hvert EFTA-land kan i øvrigt bestemme, at varerne kan forsendes under T1-proceduren, uden at TR-overleveringsbeviset skal forelægges for afgangsstedet.

10. Hvad angår de i stk. 2, 3 og 5 omhandlede varer, skal TR-overleveringsbeviset udfærdiges på det bestemmelsessted, hvor varerne angives til overgang til fri omsætning eller til henførsel under en anden toldprocedure.

For varer, der forsendes fra et sted til et andet i Fællesskabet gennem et eller flere EFTA-landes område under de i stk. 4 omhandlede betingelser, er der ingen formaliteter at iagttage for bestemmelsesstedet.

Identifikationsforanstaltninger

Artikel 97

Identifikation af varerne sker efter bestemmelserne i konventionens artikel 11. Dog undlader afgangsstedet generelt at forsegle store containere, når jernbaneselskaberne har truffet foranstaltninger til identifikation af varerne. Ved forsegling noteres dette i rubrikken forbeholdt toldmyndighederne på eksemplar 3A og 3B af TR-overleveringsbeviset.

Anvendelse af de forskellige eksemplarer af TR-overleveringsbeviset

Artikel 98

1. Bortset fra de tilfælde, hvor varerne forsendes fra et sted til et andet i Fællesskabet gennem et eller flere EFTA-landes område, overgiver transportvirksomheden eksemplar 1, 2 og 3A af TR-overleveringsbeviset til bestemmelsesstedet.

2. Bestemmelsesstedet tilbageleverer straks eksemplar 1 og 2 til transportvirksomheden efter at have forsynet dem med påtegning og beholder eksemplar 3A.

VAREFORSENDELSER TIL ELLER FRA TREDJELANDE

Forsendelser til tredjelande

Artikel 99

1. Påbegyndes en forsendelse inden for de kontraherende parters område, og skal den afsluttes uden for disse parters område, finder bestemmelserne i artikel 96, stk. 1 til 9, og artikel 97 anvendelse.

2. Det toldsted, i hvis distrikt den grænsestation er beliggende, via hvilken en forsendelse forlader de kontraherende parters område, bliver bestemmelsessted.

3. Ved bestemmelsesstedet er der ingen formaliteter at iagttage.

Forsendelser fra tredjelande

Artikel 100

1. Påbegyndes en forsendelse uden for de kontraherende parters område, og skal den afsluttes inden for disse parters område, bliver det toldsted, i hvis distrikt den grænsestation er beliggende, via hvilken en forsendelse kommer ind i de kontraherende parters område, afgangsstedet. Ved afgangsstedet e